6)

Bilag VI affattes således:









»BILAG VI

SÆRLIGE KRAV TIL UDØVERE AF LUFTFARTSINFORMATIONSTJENESTER

(Del-AIS)

SUBPART A — YDERLIGERE ORGANISATIONSKRAV FOR UDØVERE AF LUFTFARTSINFORMATIONSTJENESTER (AIS.OR)

AFDELING 1 — GENERELLE KRAV

AIS.OR.100 Luftfartsinformationsledelse

Udøvere af luftfartsinformationstjenester (AIS) skal tilvejebringe informationsstyringsressourcer og -procedurer, som er tilstrækkelige til at sikre rettidig indsamling, behandling, lagring, integration, udveksling og formidling af kvalitetssikrede luftfartsdata og luftfartsinformation inden for ATM-systemet.

AIS.OR.105 Luftfartsinformationstjenesteudøveres ansvarsområde

AIS-udøvere skal sikre tilvejebringelsen af luftfartsdata og luftfartsinformation, der er nødvendig for luftfartens sikkerhed, regelmæssighed og effektivitet.

AIS-udøvere skal modtage, indsamle eller sammenstille, redigere, formatere, offentliggøre, opbevare og distribuere luftfartsdata og luftfartsinformation vedrørende en medlemsstats samlede område samt de områder på åbent hav, for hvilke medlemsstaten har ansvaret for at udøve lufttrafiktjenester.

AIS-udøvere sikrer, at luftfartsdata og luftfartsinformation står til rådighed for:

(1) personale, der medvirker i flyveoperationer, herunder flyvebesætninger, flyveplanlægning og flyvesimulatorer

(2) ATS-udøvere, som er ansvarlige for flyveinformationstjeneste, og

(3) de tjenester, der er ansvarlige for information forud for flyvning.

AIS-udøvere skal stille tjenester til rådighed alle døgnets 24 timer med henblik på udfærdigelse og udstedelse af NOTAM inden for deres ansvarsområde og med henblik på den information forud for flyvning, der er nødvendig i forbindelse med ruteetaper med afgang fra flyvepladsen/helikopterlandingspladsen inden for deres ansvarsområde.

AIS-udøvere skal stille luftfartsdata og luftfartsinformation til rådighed for andre AIS-udøvere, i det omfang disse anmoder herom.

AIS-udøvere sikrer, at der findes procedurer til at vurdere og afbøde sikkerhedsrisici for luftfarten, der opstår som følge af data- og informationsfejl.

AIS-udøvere skal klart angive, at luftfartsdata og luftfartsinformation, der stilles til rådighed for og på vegne af en medlemsstat, henhører under denne medlemsstats myndighed, uanset hvilket format der benyttes i forbindelse med tilrådighedsstillelse.

AFDELING 2 — DATAKVALITETSSTYRING

AIS.OR.200 Generelt

AIS-udøvere skal sikre, at:

a) luftfartsdata og luftfartsinformation stilles til rådighed i overensstemmelse med de specifikationer, der er fastsat i luftfartsdatakataloget, jf. tillæg 1 til bilag III (del-ATM/ANS.OR)

b) datakvaliteten opretholdes, og

c) der anvendes automatisering for at muliggøre behandling og udveksling af digitale luftfartsdata.

AIS.OR.205 Formelle ordninger

AIS-udøvere skal sikre, at der indgås formelle ordninger med:

a) alle parter, der transmitterer data til dem, og

b) andre AIS-udøvere, når de udveksler luftfartsdata og luftfartsinformation med disse.

AIS.OR.210 Udveksling af luftfartsdata og luftfartsinformation

AIS-udøvere skal sikre, at:

a) luftfartsdatas format er baseret på en model til udveksling af luftfartsinformation, der er udformet til at være globalt interoperabel, og

b) luftfartsdata udveksles elektronisk.

AIS.OR.215 Værktøj og software

AIS-udøvere skal sikre, at værktøjer og software, der anvendes til at støtte eller automatisere luftfartsdata- og luftfartsinformationsprocesser, udfører deres funktioner uden på ugunstig vis at påvirke kvaliteten af luftfartsdata og luftfartsinformation.

AIS.OR.220 Validering og verifikation

AIS-udøvere skal sikre, at verifikations- og valideringsteknikker anvendes, således at luftfartsdataene opfylder de tilknyttede datakvalitetskrav (DQR), der er specificeret i punkt AIS.TR.200.

AIS.OR.225 Metadata

AIS-udøvere skal indsamle og opbevare metadata.

AIS.OR.230 Påvisning af datafejl og autentificering

AIS-udøvere skal sikre, at:

a) der anvendes digitale datafejldetekteringsteknikker i forbindelse med transmission og lagring af luftfartsdata til støtte for de relevante dataintegritetsniveauer som specificeret i punkt AIS.TR.200, litra c), og

b) at overførslen af luftfartsdata er underlagt en passende autentificeringsprocedure, således at modtagerne kan få bekræftet, at data eller oplysninger er transmitteret af en godkendt kilde.

AIS.OR.235 Fejlrapportering, fejlmåling og korrigerende handlinger

AIS-udøvere skal sikre, at fejlrapportering, fejlmåling og ordninger vedrørende korrigerende handlinger etableres og vedligeholdes.

AIS.OR.240 Databegrænsninger

AIS-udøvere skal i luftfartsinformationsprodukterne, bortset fra NOTAM, udpege de luftfartsdata og luftfartsinformation, der ikke opfylder DQR.

AIS.OR.250 Krav om sammenhæng

Hvis luftfartsdata eller luftfartsinformation duplikeres i mere end én medlemsstats AIP, etablerer den AIS-udøver, som er ansvarlig for disse AIP, ordninger for at sikre sammenhæng i den duplikerede information.

AFDELING 3 — LUFTFARTSINFORMATIONSPRODUKTER

AIS.OR.300 Generelt — luftfartsinformationsprodukter

Hvis luftfartsdata og luftfartsinformation stilles til rådighed i flere formater, skal AIS-udøvere sikre, at der gennemføres procedurer for at sikre data- og informationssammenhæng på tværs af disse formater.

Kapitel 1 — Luftfartsinformation i en standardiseret præsentation

AIS.OR.305 Luftfartsinformationspublikation (AIP)

AIS-udøvere skal udstede en AIP.

AIS.OR.310 AIP-ændringer

AIS-udøvere skal:

a) udstede permanente ændringer af AIP i form af AIP-ændringer og

b) sikre, at AIP ændres eller genudstedes med regelmæssige mellemrum, hvis det er nødvendigt for at sikre, at oplysningerne er fuldstændige og ajourførte.

AIS.OR.315 AIP-tillæg

AIS-udøvere skal:

a) i form af AIP-tillæg udstede midlertidige ændringer med en lang gyldighedsperiode — tre måneder eller derover — og oplysninger med en kort gyldighedsperiode, som indeholder omfattende tekst og/eller grafik

b) regelmæssigt stille en tjekliste over de gyldige AIP-tillæg til rådighed og

c) offentliggøre et nyt AIP-tillæg som erstatning i tilfælde af fejl i et AIP-tillæg, eller hvis gyldighedsperioden for et AIP-tillæg ændres.

AIS.OR.320 AIC (Aeronautical information circular)

AIS-udøvere skal udstede et AIC som en eller flere af følgende:

a) en langsigtet prognose angående større ændringer mht. lovgivning, forskrifter, procedurer eller faciliteter

b) oplysninger, som udelukkende er forklarende eller rådgivende, og som har betydning for flyvesikkerheden

c) oplysninger eller underretninger af forklarende eller vejledende art om tekniske, lovgivningsmæssige eller rent administrative anliggender.

AIS-udøvere skal mindst en gang om året tage gyldigheden af gældende AIC op til fornyet overvejelse.

AIS.OR.325 Aeronautiske kort

AIS-udøvere sikrer, at følgende aeronautiske kort, hvis de stilles til rådighed:

a) indgår i AIP eller udbydes særskilt til modtagere af AIP: (1) flyvepladshindringskort— type A (2) kort over flyvepladsen/helikopterflyvepladsen (3) kort over flyvepladsens trafikområde (4) kort over luftfartøjsstandpladser/docking (5) kort over præcisionsindflyvningsterræn (6) kort over ATC-overvågningens minimumshøjde over havet (7) kort over området (8) standard indflyvningskort — instrument (STAR) (9) standard udflyvningskort — instrument (SID) (10) instrumentindflyvningskort (11) visuelindflyvningskort og (12) en route-kort og

b) stilles til rådighed som led i luftfartsinformationsprodukterne: (1) flyvepladshindringskort — type B (2) verdenskort for luftfart 1:1 000 000 (3) verdenskort for luftfart 1:500 000 (4) flyvekort — lille målestok og (5) positionsbestemmelseskort (plotting chart).

AIS.OR.330 NOTAM

AIS-udøvere skal:

a) straks udstede en NOTAM, hvis de oplysninger, der skal distribueres, er midlertidige og med en kort gyldighedsperiode, hvis der er tale om permanente ændringer af betydning for operationerne eller midlertidige ændringer med en lang gyldighedsperiode, eller de foretages med kort varsel, medmindre der er tale om en omfattende tekst og/eller grafik, og

b) i form af en NOTAM udstede oplysninger vedrørende etablering, tilstand eller ændring i forbindelse med enhver luftfartsfacilitet, tjeneste, procedure eller fare, hvorom betimelig viden er nødvendig for personale, som medvirker i flyveoperationer

Efterlevelsen af punkt AIS.OR.200 må ikke forhindre hastende distribution af luftfartsinformation, der er nødvendig af hensyn til flyvesikkerheden.

Kapitel 2 — Digitale datasæt

AIS.OR.335 Generelt — Digitale datasæt

AIS-udøvere skal sikre, at digitale data, hvis sådanne står til rådighed, findes i form af følgende datasæt:

(1) AIP-datasæt

(2) terrændatasæt

(3) hindringsdatasæt

(4) flyvepladskortlægningsdatasæt og

(5) datasæt for instrumentflyvningsprocedurer.

Terrændata skal, hvis de findes, stilles til rådighed i form af terrændatasæt.

Der skal regelmæssigt stilles en tjekliste over gyldige datasæt til rådighed.

AIS.OR.340 Metadatakrav

Hvert datasæt skal indeholde et sæt minimumsmetadata, der skal stilles til rådighed for den næste bruger.

AIS.OR.345 AIP-datasæt

AIS-udøvere sikrer, at AIP-datasættet, hvis det findes, indeholder den digitale repræsentation af luftfartsinformation af varig karakter, herunder permanente oplysninger og midlertidige ændringer med en lang gyldighedsperiode.

AIS.OR.350 Terræn- og hindringsdata — Generelle krav

AIS-udøvere sikrer, at terræn- og hindringsdata, hvis de foreligger, stilles til rådighed i overensstemmelse med punkt AIS.TR.350.

AIS.OR.355 Terrændatasæt

AIS-udøvere sikrer, at terrændata stilles til rådighed, hvis de foreligger:

a) for område 1 som fastlagt i punkt AIS.TR.350 og

b) for flyvepladser med henblik på at dække: (1) område 2a eller dele deraf som fastlagt i punkt AIS.TR.350, litra b), nr. 1) (2) område 2b, 2c og 2d eller dele deraf som fastlagt i punkt AIS.TR.350, litra b), nr. 2), 3) og 4), for terræn: i) inden for 10 km fra flyvepladsreferencepunktet (ARP) og ii) uden for 10 km fra ARP, hvis terrænet når ind i det vandrette plan 120 m over banens laveste elevation (3) startflyvevejsområdet eller dele heraf (4) et område eller dele heraf, der er afgrænset af den laterale udstrækning af flyvepladsens hindringsbegrænsende flader (5) område 3 eller dele heraf som fastlagt i punkt AIS.TR.350, litra c), for terræn, der når 0,5 m over det vandrette plan og gennemskærer det nærmeste punkt på flyvepladsens trafikområde, og (6) område 4 eller dele heraf som fastlagt i punkt AIS.TR.350, litra d), for alle baner, hvor der anvendes præcisionsindflyvning i kategori II- eller III-operationer, og hvor operatørerne har brug for detaljerede terrænoplysninger for at kunne vurdere terrænets indflydelse, når beslutningshøjden skal fastslås ved brug af radiohøjdemålere.

AIS.OR.360 Hindringsdatasæt

AIS-udøvere sikrer, at hindringsdata, hvis de foreligger, stilles til rådighed:

a) for hindringer i område 1, hvis højde over jorden er 100 m eller derover

b) for flyvepladsers vedkommende for alle hindringer inden for område 2, der vurderes at udgøre en fare for luftfarten, og

c) for flyvepladser med henblik på at dække: (1) område 2a eller dele heraf for de hindringer, der trænger ind i den flade, som har relevans for indsamling af hindringsdata (2) genstande i startflyvevejsområdet eller dele heraf, der rækker højere end en plan overflade, som har en hældning på 1,2 % og samme udgangspunkt som startflyvevejsområdet (3) gennemtrængninger af hindringsbegrænsende flader på flyvepladsen eller dele heraf (4) område 2b, 2c og 2d for de hindringer, der trænger ind i de flader, som har relevans for indsamling af hindringsdata (5) område 3 eller dele heraf for hindringer, der trænger ind i den flade, som har relevans for indsamling af hindringsdata, og (6) område 4 eller dele heraf for alle baner, hvor der anvendes præcisionsindflyvning i kategori II- eller III-operationer.

AIS.OR.365 Flyvepladskortlægningsdatasæt

AIS-udøvere skal sikre, at flyvepladskortlægningsdatasæt, hvis de foreligger, stilles til rådighed i overensstemmelse med punkt AIS.TR.365.

AIS.OR.370 Datasæt for instrumentflyvningsprocedurer

AIS-udøvere skal sikre, at datasæt for instrumentflyvningsprocedurer, hvis de foreligger, stilles til rådighed i overensstemmelse med punkt AIS.TR.370.

AFDELING 4 — TJENESTER VEDRØRENDE DISTRIBUTION OG INFORMATIONER FORUD FOR FLYVNING

AIS.OR.400 Distributionstjenester

AIS-udøvere skal:

a) distribuere de luftfartsinformationsprodukter, der er til rådighed, til de brugere, der anmoder herom

b) stille AIP, AIP-ændringer, AIP-tillæg, NOTAM og AIC til rådighed på den hurtigste måde

c) sikre, at NOTAM distribueres gennem luftfartens faste tjeneste (AFS), når dette er praktisk muligt

d) sikre, at international udveksling af NOTAM kun finder sted efter indbyrdes aftale mellem de berørte internationale NOTAM-kontorer og multinationale NOTAM-behandlingsenheder og

e) om nødvendigt sørge for udstedelse og modtagelse af NOTAM, der distribueres via telekommunikation, for at tilfredsstille operationelle krav.

AIS.OR.405 Tjenester vedrørende informationer forud for flyvning

AIS-udøvere skal sikre, at:

a) der for enhver flyveplads/helikopterflyveplads stilles luftfartsinformation vedrørende ruteetaper med afgang fra flyvepladsen/helikopterflyvepladsen til rådighed for personale, der er involveret i flyveoperationer, herunder flyvebesætninger og tjenester, der er ansvarlige for informationer før flyvning, og

b) luftfartsinformation, der stilles til rådighed med henblik på planlægningsformål før flyvning, omfatter oplysninger af operationel betydning fra luftfartsinformationsprodukternes elementer.

AFDELING 5 — OPDATERING AF LUFTFARTSINFORMATIONSPRODUKTER

AIS.OR.500 Generelt — opdatering af luftfartsinformationsprodukter

AIS-udøvere skal sikre, at luftfartsdata og luftfartsinformation ændres eller genudstedes, således at de holdes ajourført.

AIS.OR.505 Luftfartsinformationsregulering og -kontrol (AIRAC)

AIS-udøvere skal sikre, at oplysninger om de omstændigheder, der er anført i punkt AIS.TR.505, litra a), distribueres inden for rammerne af AIRAC-systemet.

AIS-udøvere skal sikre, at:

(1) de oplysninger, der meddeles inden for rammerne af AIRAC-systemet, ikke ændres yderligere i mindst 28 dage efter den pågældende AIRAC's ikrafttrædelsesdato, medmindre den anmeldte omstændighed er af midlertidig karakter og ikke ville vare ved i hele perioden

(2) de oplysninger, som stilles til rådighed i AIRAC-systemet, er distribueret/stillet til rådighed, således at modtagerne informeres mindst 28 dage før den pågældende AIRAC's ikrafttrædelsesdato, og

(3) gennemførelsesfrister ud over AIRAC's ikrafttrædelsesdato ikke anvendes til forud planlagte ændringer af betydning for operationerne, der kræver kartografisk arbejde og/eller opdatering af navigationsdatabaser.

AIS.OR.510 NOTAM

AIS-udøvere skal:

a) sikre, at NOTAM stilles til rådighed i overensstemmelse med punkt AIS.TR.510, og

b) stille en »trigger NOTAM«, jf. punkt AIS.TR.510, litra f), til rådighed, når en AIP-ændring eller et AIP-tillæg offentliggøres efter AIRAC-procedurerne.

AIS.OR.515 Opdateringer af datasæt

AIS-udøvere skal:

a) ændre eller genudstede datasæt med sådanne regelmæssige mellemrum, som måtte være nødvendige for at holde dem ajour, og

b) udstede permanente ændringer og midlertidige ændringer med en lang gyldighedsperiode — tre måneder eller mere — der er stillet til rådighed som digitale data i form af et komplet datasæt og/eller et delsæt, der kun omfatter forskelle i forhold til det tidligere udstedte komplette datasæt.

AFDELING 6 — KRAV TIL PERSONALE

AIS.OR.600 Generelle krav

Ud over punkt ATM/ANS.OR.B.005, litra a), nr. 6), i bilag III skal AIS-udøvere sikre, at det personale, der er ansvarligt for at stille luftfartsdata og luftfartsinformation til rådighed, er:

a) gjort opmærksom på og anvender følgende: (1) kravene til luftfartsinformationsprodukter og -tjenester, jf. afdeling 2-5 (2) de opdateringscykler, der gælder for udstedelse af AIP-ændringer og AIP-tillæg for de områder, for hvilke de stiller luftfartsdata eller luftfartsinformation til rådighed

b) og at personalet er tilstrækkeligt uddannet, kompetent og godkendt til det arbejde, det skal udføre.

SUBPART B — YDERLIGERE TEKNISKE KRAV FOR UDØVERE AF LUFTFARTSINFORMATIONSTJENESTER (AIS.TR)

AFDELING 2 — DATAKVALITETSSTYRING

AIS.TR.200 Generelt

a) Nøjagtigheden af luftfartsdata skal være som angivet i luftfartsdatakataloget (»datakataloget«), jf. tillæg 1 til bilag III (del ATM/ANS.OR).

b) Luftfartsdatas detaljeringsgrad skal stå i et rimeligt forhold til den faktiske datanøjagtighed.

c) Integriteten af luftfartsdata skal opretholdes. Baseret på den integritetsklassifikation, der er angivet i luftfartsdatakataloget, skal der være indført procedurer til at sikre følgende: (1) forvanskelse af rutinemæssige data undgås i forbindelse med databehandlingen (2) forvanskelse af væsentlige data forekommer ikke på noget tidspunkt i processen, og der indføres om nødvendigt yderligere processer for at imødegå potentielle risici i den overordnede systemarkitektur for yderligere at sikre dataintegriteten på dette niveau (3) forvanskelse af kritiske data forekommer ikke på noget tidspunkt i processen, og der indføres yderligere integritetssikringsprocesser for fuldt ud at afbøde virkningerne af fejl, der påvises som potentielle dataintegritetsrisici via en grundig analyse af den overordnede systemarkitektur.

d) Sporbarheden af luftfartsdata skal sikres.

e) Rettidigheden af luftfartsdata skal sikres, herunder eventuelle grænser for den periode, hvori dataene er i kraft

f) Fuldstændigheden af luftfartsdata skal sikres.

g) Formatet af de leverede data skal være egnet til at sikre, at dataene fortolkes på en måde, der er forenelig med deres påtænkte anvendelse.

AIS.TR.210 Udveksling af luftfartsdata og luftfartsinformation

Med undtagelse af terrændata skal udvekslingsformatet for luftfartsdata:

a) åbne mulighed for at udveksle data om såvel individuelle features som samlinger af features

b) åbne mulighed for udveksling af referencegrundlagsinformation som følge af permanente ændringer

c) struktureres i overensstemmelse med luftfartsdatakatalogets emner og egenskaber og dokumenteres ved hjælp af en kortlægning mellem udvekslingsformatet og luftfartsdatakataloget.

AIS.TR.220 Verifikation

a) Med verifikationen skal det sikres, at: (1) luftfartsdataene blev modtaget uden forvanskelse (2) luftfartsdatabehandlingsprocessen ikke giver anledning til forvanskelse.

b) Luftfartsdata og luftfartsinformation, som indlæses manuelt, skal underkastes en uafhængig verifikation for at påvise eventuelle indlæsningsfejl.

AIS.TR.225 Metadata

De metadata, der skal indsamles, skal som minimum omfatte:

a) identifikation af de organisationer eller enheder, der på nogen måde medvirker til at frembringe, transmittere eller manipulere luftfartsdata

b) den gennemførte handling

c) dato og tidspunkt, hvor handlingen blev gennemført.

AIS.TR.235 Fejlrapportering, fejlmåling og korrigerende handlinger

Med fejlrapportering, fejlmåling og ordninger for korrigerende handlinger sikres det, at:

a) problemer, der påvises i forbindelse med frembringelsen, produktionen, opbevaringen, håndteringen og behandlingen, eller de problemer, som brugerne indberetter efter offentliggørelsen, registreres

b) AIS-udøveren analyserer alle indberettede problemer i relation til luftfartsdata og luftfartsinformation og foretager de nødvendige korrigerende handlinger

c) der gives prioritet til løsning af alle fejl, uoverensstemmelser og uregelmæssigheder, som opdages i kritiske og væsentlige luftfartsdata

d) de berørte brugere advares om fejl på den mest effektive måde, idet der tages hensyn til luftfartsdatas og luftfartsinformations integritetsniveau

e) feedback om fejl lettes og fremmes.

AIS.TR.240 Databegrænsninger

Påvisningen af data, der ikke opfylder DQR, skal foretages med en anmærkning eller ved udtrykkeligt at angive kvalitetsværdien.

AFDELING 3 — LUFTFARTSINFORMATIONSPRODUKTER

AIS.TR.300 Generelt — luftfartsinformationsprodukter

a) Luftfartsinformationsprodukter beregnet til distribution skal omfatte teksten affattet på engelsk for de dele, der er formuleret i klart sprog, med undtagelse af de produkter, der udelukkende er beregnet til distribution inden for en medlemsstat.

b) Stednavne skal staves i overensstemmelse med lokal skik og brug og translittereres ved behov til Den Internationale Standardiseringsorganisations (ISO's) latinske alfabet.

c) Organisationen for International Civil Luftfarts (ICAO's) forkortelser skal anvendes i luftfartsinformationsprodukterne, når dette er hensigtsmæssigt.

Kapitel 1 — Luftfartsinformation i en standardiseret præsentation

AIS.TR.305 Luftfartsinformationspublikation (AIP)

a) AIP, AIP-ændringer og AIP-tillæg skal stilles til rådighed som »elektroniske AIP'er« (eAIP). De pågældende eAIP skal kunne vises på en computerskærm og udskrives på papir.Desuden kan AIP, AIP-ændringer og AIP-tillæg også stilles til rådighed i en papirudgave.

b) AIP skal omfatte: (1) en erklæring fra den kompetente myndighed med ansvar for de luftnavigationsfaciliteter, -tjenester eller -procedurer, der er omfattet af den pågældende AIP (2) de generelle betingelser, på hvilke tjenesterne eller faciliteterne stilles til rådighed (3) en liste over væsentlige forskelle mellem medlemsstaternes forskrifter og praksis og de tilknyttede ICAO-standarder og anbefalet praksis (SARP) og procedurer (4) en medlemsstats valg i hvert væsentligt tilfælde, hvor ICAO's SARP og procedurer giver mulighed for alternative fremgangsmåder.

c) Den pågældende AIP skal indeholde oplysninger, som er relateret til og ordnet efter de emneområder, der er anført i tillæg 1.

d) Den udstedende medlemsstat og AIS-udøveren skal angives tydeligt.

e) Når to eller flere medlemsstater i fællesskab stiller en AIP til rådighed, skal de angives tydeligt.

f) Hver AIP skal kunne bruges selvstændigt og indeholde en indholdsfortegnelse.

g) En AIP skal være opdelt i tre dele (GEN, ENR og AD) og i afsnit og underafsnit, undtagen hvis AIP'en eller et bind af AIP'en er udformet med henblik på at lette den operationelle brug under flyvningen; i dette tilfælde kan det præcise format og den præcise opdeling overlades til medlemsstaten, forudsat at en passende indholdsfortegnelse indgår.

h) Hver AIP skal dateres.

i) Datoen, bestående af dag, måned (månedsnavn) og år, skal være offentliggørelsesdatoen og/eller ikrafttrædelsesdatoen (AIRAC) for disse oplysninger.

j) Ved beskrivelse af aktivitetsperioder, tilgængelighed eller operation skal de gældende dage og tidspunkter specificeres.

k) Hver AIP, der udstedes i form af et trykt bind, og hver side af en AIP, som udstedes i form af løsark, forsynes med en tydelig angivelse af: (1) den pågældende AIP's identitet (2) det omfattede område og dets underopdelinger, hvis det er nødvendigt (3) identifikation af den udstedende medlemsstat og producentorganisationen (myndighed) og (4) sidenumre/korttitler.

l) Enhver ændring af det trykte bind af AIP skal foretages ved brug af erstatningsark.

AIS.TR.310 AIP-ændringer

a) Enhver operationelt væsentlig ændring af AIP i henhold til punkt AIS.OR.505 skal udstedes inden for rammerne af AIRAC og skal tydeligt identificeres som sådan.

b) Hver AIP-ændring skal tildeles et løbenummer, som skal være fortløbende.

c) Når en AIP-ændring udstedes, skal den indeholde henvisninger til løbenummeret på den NOTAM, som er indarbejdet i ændringen.

d) De seneste opdateringscykler for AIP-ændringer skal gøres offentligt tilgængelige.

e) Indgivelse af håndrettelser/anmærkninger skal begrænses til et minimum; den normale ændringsmetode skal bestå i genudstedelse eller udskiftning af sider.

f) Hver AIP-ændring skal: (1) omfatte en tjekliste med de gældende datoer og tal for hver løsbladsside i den pågældende AIP og (2) indeholde et resumé af eventuelle udestående håndrettelser.

g) Nye eller reviderede oplysninger skal angives med en anmærkning i margenen.

h) Hver ændret side i en AIP, også forsiden, skal indeholde en offentliggørelsesdato og, hvis det er relevant, en ikrafttrædelsesdato.

i) De regelmæssige intervaller mellem AIP-ændringer skal angives i den pågældende AIP's del 1 — generelt (GEN).

AIS.TR.315 AIP-tillæg

a) AIP-tillægget, der udstedes i trykt form, stilles til rådighed ved hjælp af særskilte sider.

b) De mest gængse opdateringscykler for AIP-tillæg skal gøres offentligt tilgængelige.

c) Hvert AIP-tillæg skal tildeles et løbenummer, som skal være fortløbende og være baseret på kalenderåret.

d) Hvis et AIP-tillæg udstedes som erstatning for en NOTAM, skal der i tillægget henvises til serien og nummeret af den pågældende NOTAM.

e) Der skal udstedes en tjekliste over gyldige AIP-tillæg med intervaller på højst én måned som led i tjeklisten for NOTAM med samme distribution som for AIP-tillægs vedkommende.

f) Hver side i AIP-tillægget skal indeholde en offentliggørelsesdato. Hver side i AIRAC AIP-tillægget skal indeholde såvel en offentliggørelsesdato som en ikrafttrædelsesdato.

AIS.TR.320 AIC (Aeronautical information circular)

a) AIC stilles til rådighed i form af et elektronisk dokument.

b) AIC skal stilles til rådighed, når det er ønskeligt, for at bekendtgøre: (1) prognoser angående vigtige ændringer i luftfartsprocedurer, -tjenester og -faciliteter (2) prognoser angående gennemførelsen af nye navigationssystemer (3) væsentlige oplysninger, som stammer fra efterforskning af flyvehavarier/flyvehændelser, og som har betydning for flyvesikkerheden (4) oplysninger om forskrifter af relevans for beskyttelsen af civil luftfart mod ulovlige handlinger, som bringer den civile luftfarts sikkerhed i fare (5) rådgivning om lægefaglige anliggender af særlig interesse for piloter (6) advarsler til piloter om at undgå fysiske farer (7) oplysninger om visse vejrfænomeners indvirkning på flyveoperationer (8) oplysninger om nye farer, der påvirker luftfartøjshåndteringsteknikker (9) oplysninger om forskrifter vedrørende transport ad luftvejen af genstande, som er pålagt begrænsninger (10) henvisninger til kravene i national lovgivning og EU-lovgivning og til offentliggørelse af ændringer heraf (11) oplysninger om ordninger for certificering af flybesætninger (12) oplysninger om uddannelse af luftfartspersonale (13) oplysninger om gennemførelse af eller fritagelse fra krav i national lovgivning og EU-lovgivning (14) rådgivning om anvendelse og vedligeholdelse af særlige typer af udstyr (15) den faktiske eller planlagte tilgængelighed af nye eller reviderede udgaver af aeronautiske kort (16) oplysninger om medbringelse af kommunikationsudstyr (17) forklarende oplysninger vedrørende støjbegrænsning (18) udvalgte luftdygtighedsdirektiver (19) information om ændringer i NOTAM-serier eller -distribution, nye udgaver af AIP eller større ændringer med hensyn til deres indhold, dækning eller format (20) forhåndsoplysninger om sneberedskabsplanen og (21) andre oplysninger af lignende art.

c) AIC må ikke anvendes til oplysninger, der opfylder kriterierne for optagelse i AIP eller NOTAM.

d) Den sneberedskabsplan, der udstedes i henhold til AIP's punkt AD 1.2.2, skal suppleres med sæsonspecifik information, der skal udstedes som AIC i god tid før hver vinters begyndelse — mindst en måned før vinterforhold normalt gør sig gældende.

e) Vælger oprindelsesmedlemsstaten at distribuere den pågældende AIC uden for sit område, skal AIC distribueres på samme måde som AIP.

f) Alle AIC skal tildeles et løbenummer, som skal være fortløbende og baseret på kalenderåret.

g) Stilles AIC til rådighed i mere end én serie, skal hver serie identificeres særskilt ved et bogstav.

h) Der skal mindst én gang om året udstedes en tjekliste for AIC, som er i kraft på det pågældende tidspunkt, og den distribueres på samme måde som AIC.

i) NOTAM's tjekliste skal indeholde en tjekliste for AIC, der stilles til rådighed uden for en medlemsstats område.

AIS.TR.330 NOTAM

a) En NOTAM skal udstedes, når det er nødvendigt at give følgende oplysninger: (1) etablering af, lukning af eller væsentlige ændringer i operationen af flyvepladser, helikopterflyvepladser eller baner (2) etablering af, tilbagetrækning af og væsentlige ændringer af aeronautiske tjenesters operationer (3) etablering af, tilbagetrækning af og væsentlige ændringer af radionavigations- og luft til jord-kommunikationstjenesters operationelle kapacitet (4) backupsystemer og sekundære systemer, som har en direkte operationel virkning, står ikke til rådighed (5) etablering af, tilbagetrækning af eller væsentlige ændringer af visuelle hjælpemidler (6) afbrydelse af eller tilbagevenden til operation af væsentlige dele af flyvepladsbelysningssystemer (7) etablering af, tilbagetrækning af og væsentlige ændringer af procedurer for luftfartstjenesterne (8) forekomst af eller udbedring af væsentlige fejl eller hindringer på manøvreområdet (9) ændringer af og begrænsninger i disponibiliteten af brændstof, olie og ilt (10) større ændringer i de disponible eftersøgnings- og redningsfaciliteter og -tjenester (11) etablering af, tilbagetrækning af eller tilbagevenden til operation af havariblink, der markerer hindringer for luftfarten (12) ændringer i forskrifter, som finder anvendelse i den eller de berørte medlemsstater, og som kræver øjeblikkelig handling ud fra et operationelt perspektiv (13) operationelle direktiver, der kræver øjeblikkelig indgriben, eller ændringer heraf (14) tilstedeværelse af farer, der påvirker luftfarten (15) planlagt anvendelse af laserlys, laserskærme og lyskastere, hvis piloternes nattesyn må forventes at blive forringet (16) opstilling af, fjernelse af eller ændringer af hindringer for luftfarten ved start/stigning, afbrudt indflyvning, indflyvningsområder og på sikkerhedszonen (17) etablering af eller ophævelse af forbudte områder, restriktionsområder eller fareområder, herunder aktivering eller deaktivering, alt efter hvad der er relevant, eller ændringer i deres status (18) etablering eller ophævelse af områder eller ruter eller dele heraf, hvor der er risiko for interception, og hvor det er påkrævet at holde lyttevagt på VHF-nødfrekvensen 121,500 MHz (19) tildeling, annullering eller ændring af stedindikatorer (20) ændringer af flyvepladsens/helikopterflyvepladsens RFF-kategori (rednings- og brandslukningstjeneste) (21) tilstedeværelse af, ophør af eller væsentlige ændringer med hensyn til farlige situationer som følge af sne, snesjap, is, radioaktivt materiale, giftige kemikalier, vulkansk askeaflejring eller vandansamlinger i trafikområdet (22) udbrud af epidemier, der nødvendiggør ændringer for så vidt angår anmeldte krav til vaccinationer og karantæneforanstaltninger (23) prognoser for kosmiske stråler fra solen, hvis sådanne stilles til rådighed (24) operationelt signifikante ændringer i vulkansk aktivitet, sted, dato og tidspunkt for vulkanudbrud og/eller den horisontale og vertikale udstrækning af en vulkansk askesky, herunder bevægelsesretning, flyveniveauer og ruter eller dele af ruter, som kan blive berørt (25) udslip i atmosfæren af radioaktive materialer eller giftige kemikalier efter en nuklear eller kemisk hændelse, sted, dato og tidspunkt for hændelsen, flyveniveauer og -ruter eller dele heraf, som kan blive berørt, samt bevægelsesretningen (26) etablering af operationer med humanitære bistandsmissioner samt procedurer og/eller begrænsninger, der påvirker luftfarten (27) gennemførelse af kortsigtede beredskabsforanstaltninger i tilfælde af afbrydelse eller delvis afbrydelse af ATS og tilknyttede støttetjenester (28) et specifikt tab af satellitbaserede navigationssystemers integritet. (29) manglende rådighed over en bane på grund af baneafmærkningarbejder eller, hvis det udstyr, der anvendes til det pågældende arbejde, kan fjernes, den tidsfrist, der er nødvendig for, at banen kan stilles til rådighed.

b) NOTAM må ikke udstedes med henblik på at give følgende oplysninger: (1) rutinevedligeholdelsesarbejde på forpladser og rulleveje, der ikke påvirker sikkerheden i forbindelse med luftfartøjers kørsel (2) midlertidige hindringer i nærheden af flyvepladser/helikopterflyvepladser, der ikke påvirker den sikre operation af luftfartøjer (3) delvist svigt i faciliteter til belysning af flyvepladser/helikopterflyvepladser, hvis et sådant svigt ikke direkte påvirker luftfartøjsoperationer (4) delvist midlertidigt svigt i luft til jord-kommunikation, hvis der findes egnede alternative frekvenser, og de er operative (5) mangel på forpladstjenester samt lukning, begrænsninger og kontrol af trafikveje (6) driftsforstyrrelser i relation til stedbetegnelses-, vejvisnings- eller andre instruktionsskilte på flyvepladsens trafikområde (7) faldskærmsudspring, hvis de finder sted i ukontrolleret luftrum efter visuelflyvereglerne (VFR), eller hvis de finder sted i kontrolleret luftrum på bekendtgjorte områder eller inden for fareområder eller forbudte områder (8) uddannelsesaktiviteter, der gennemføres af enheder på jorden (9) manglende disponibilitet af backupsystemer og sekundære systemer, hvis disse ikke har en operationel virkning (10) begrænsninger for lufthavnsfaciliteter eller generelle tjenester uden operationel virkning (11) nationale forskrifter, der ikke berører almenflyvning (12) meddelelser eller advarsler om mulige/potentielle begrænsninger uden operationel virkning (13) generelle påmindelser om allerede offentliggjorte oplysninger (14) tilgængeligheden af udstyr til jordbaserede enheder uden at der oplyses om den operationelle virkning for luftrumsbrugere og facilitetsbrugere (15) oplysninger om anvendelse af laserlys uden operationel virkning og om fyrværkeri under den laveste flyvehøjde (16) lukning af dele af trafikområdet i forbindelse med lokalt koordineret, planlagt arbejde af en varighed på mindre end en time (17) lukning, ændringer eller manglende disponibilitet med hensyn til operationen af flyvepladser/helikopterflyvepladser, uden for flyvepladsers/helikopterflyvepladsers normale tjenestetid og (18) andre oplysninger, der ikke berører operationerne, af lignende midlertidig art.

c) Medmindre andet fremgår af bestemmelserne i punkt AIS.TR.330, litra f), og AIS.TR.330, litra g), skal hver NOTAM indeholde oplysningerne i den rækkefølge, der er angivet i NOTAM-formatet i tillæg 2.

d) NOTAM-tekster skal bestå af ICAO's NOTAM-kodebetegnelser og ensartet forkortet fraseologi, suppleret med ICAO-forkortelser samt indikatorer, identifikatorer, designationer, kaldesignaler, frekvenser, tal og klart sprog.

e) Alle NOTAM skal udstedes på engelsk. Hvis det er nødvendigt af hensyn til indenlandske brugere, kan NOTAM derudover udstedes på et nationalt sprog.

f) Oplysninger om sne, snesjap, is, rim, vandansamlinger eller vand fra sne, sjap, is eller rim på trafikområdet skal formidles ved hjælp af SNOWTAM og skal indeholde oplysningerne i den rækkefølge, der er vist i SNOWTAM-formatet i tillæg 3a.

g) Oplysninger om en operationelt signifikant ændring af vulkansk aktivitet, vulkansk udbrud og/eller vulkansk askesky skal, når de rapporteres ved hjælp af en ASHTAM, indeholde oplysningerne i den rækkefølge, der er angivet i ASHTAM-formatet i tillæg 4.

h) Hvis der forekommer fejl i en NOTAM, skal en NOTAM med et nyt nummer udstedes til erstatning af den fejlbehæftede NOTAM, eller også annulleres den fejlbehæftede NOTAM, og en ny NOTAM udstedes.

i) Udstedes en NOTAM, som annullerer eller erstatter en tidligere NOTAM: (1) angives serien og løbenummeret/året for den tidligere NOTAM (2) serien, stedindikator og emnet for begge NOTAM skal være enslydende.

j) En NOTAM må kun annullere eller erstatte én anden NOTAM.

k) Hver NOTAM må kun omhandle ét emne og én omstændighed angående emnet.

l) Hver NOTAM skal være så kort som muligt og opstillet således, at dens betydning er klar, uden at der er behov for at henvise til et andet dokument.

m) En NOTAM, der indeholder permanente oplysninger eller midlertidige oplysninger med en lang gyldighedsperiode, skal indeholde relevante henvisninger til den pågældende AIP eller AIP-tillægget.

n) Stedindikatorer, der indgår i NOTAM-tekster, skal være som angivet i ICAO Doc 7910 »Location Indicators«. Der må ikke anvendes en afkortet form af sådanne betegnelser. Hvis der ikke er tildelt en ICAO-stedindikator til stedet, skal dettes stednavn angives i klart sprog.

o) En serie, der er angivet ved et bogstav og et firecifret tal efterfulgt af en skråstreg, og et tocifret tal for årstallet tildeles hver NOTAM. Det firecifrede tal skal være fortløbende og baseret på kalenderåret.

p) Alle NOTAM skal opdeles i serier efter emne, trafik eller beliggenhed eller en kombination heraf alt efter slutbrugernes behov. NOTAM for flyvepladser, der betjener international lufttrafik, skal udstedes i internationale NOTAM-serier.

q) Hvis NOTAM udstedes på både engelsk og et nationalt sprog, skal NOTAS-serien tilrettelægges således, at de nationale sprogserier er ækvivalente med de engelsksprogede serier med hensyn til indhold og nummerering.

r) Indholdet og den geografiske dækning af hver NOTAM-serie skal angives nærmere i AIP i punkt GEN 3.

s) Der skal regelmæssigt stilles en tjekliste over gyldige NOTAM til rådighed.

t) Der udstedes én NOTAM-tjekliste for hver serie.

u) NOTAM-tjeklisten skal også henvise til de seneste AIP-ændringer, AIP-tillæg, datasæt og som minimum til distribuerede AIC.

v) En NOTAM-tjekliste skal distribueres på samme måde som de faktiske meldingsserier, den henviser til, og det skal tydeligt angives, at den er en tjekliste.

w) Tildelingen af serier skal overvåges, og om nødvendigt skal der træffes egnede foranstaltninger for at sikre, at ingen serie når op på det størst mulige antal udstedte NOTAM inden udløbet af et kalenderår.

Kapitel 2 — Digitale datasæt

AIS.TR.335 Generelt — Digitale datasæt

a) En standard for geografisk information skal anvendes som referenceramme.

b) En beskrivelse af hvert enkelt disponibelt datasæt skal gives i form af en specifikation af dataproduktet.

c) En tjekliste over disponible datasæt, herunder deres ikrafttrædelses- og offentliggørelsesdatoer, skal stilles til rådighed for brugerne med henblik på at sikre, at de gældende data anvendes.

d) Tjeklisten over datasæt skal stilles til rådighed via samme distributionsmekanisme som den, der anvendes for datasættenes vedkommende.

AIS.TR.340 Metadatakrav

Minimumsmetadata for hvert datasæt skal omfatte:

a) navnet på de organisationer eller enheder, der stiller datasættet til rådighed

b) dato og klokkeslæt for, hvornår luftfartsdataene blev stillet til rådighed

c) datasættets gyldighed og

d) eventuelle begrænsninger for brugen af datasættet.

AIS.TR.345 AIP-datasæt

a) AIP-datasættet skal indeholde data om følgende emner, herunder de angivne egenskaber, hvis det er relevant:



Dataemner Tilknyttede egenskaber som et minimum ATS-luftrum Type, navn, laterale grænser, vertikale grænser, luftrumsklasse Luftrum afsat til særlige aktiviteter Type, navn, laterale grænser, vertikale grænser, restriktion, aktivering Rute Identifikatorpræfiks, flyveregler, designation Rutesegment Navigationsspecifikation, startpunkt, endepunkt, den beholdne kurs, afstand, øvre grænse, nedre grænse, mindste en route-flyvehøjde over havet (MEA), mindste hindringsfri højde over havet (MOCA), marchhøjde i flyveretningen, marchhøjde modsat flyveretningen, krav til navigationspræstation Waypoint — en route Rapporteringskrav, identifikation, position og formation Flyveplads/helikopterflyveplads Stedindikator, navn, Den Internationale Luftfartssammenslutnings (IATA) designation, betjent by, certificeringsdato, udløbsdato for certificering, hvis det er relevant, kontroltype, områdets elevation, referencetemperatur, magnetisk misvisning, lufthavnens referencepunkt Bane Designation, nominel længde, nominel bredde, overfladetype, bæreevne Banens retning Designation, retvisende pejling, tærskel, startløb til rådighed (TORA), startdistance til rådighed (TODA), acceleration-stop distance til rådighed (ASDA), landingsdistance til rådighed (LDA), distance til rådighed for afbrudt start (for helikoptere) Slutindflyvnings- og startområde (FATO) Designation, længde, bredde, tærskelpunkt Sætningsområde (TLOF) Designation, centerpunkt, længde, bredde, overfladetype Radionavigationshjælpemidler Typeidentifikation, navn, betjent flyveplads, tjenestetid, magnetisk misvisning, frekvens/kanal, position, elevation, magnetisk pejling, retvisende pejling, nulretning

b) Når en egenskab ikke er fastsat for en bestemt forekomst af de emner, der er anført i litra a), skal AIP-datadelsættet indeholde en udtrykkelig angivelse af: »ikke relevant«.

AIS.TR.350 Terræn- og hindringsdata — Generelle krav

Dækningsområder for terræn- og hindringsdatasæt skal specificeres som:

a) Område 1: en medlemsstats samlede område

b) Område 2: i nærheden af en flyveplads, underinddelt som følger: (1) Område 2a: et rektangulært område omkring en bane, som omfatter sikkerhedszonen, plus enhver form for clearway, der forefindes (2) Område 2b: et område, der rækker fra enden af område 2a i afgangsretningen, med en længde på 10 km og en spredning på 15 % til hver side (3) Område 2c: et område uden for område 2a og 2b i en afstand af højst 10 km fra grænsen for område 2a og (4) Område 2d: et område uden for område 2a, 2b og 2c op til en afstand på 45 km fra flyvepladsreferencepunktet eller en eksisterende grænse for terminalområdet (TMA), alt efter hvad der befinder sig nærmere

c) Område 3: det område, som grænser op til flyvepladsens trafikområde, og som i det horisontale plan rækker fra kanten af en bane til 90 m fra banens centerlinje og 50 m fra kanten af alle andre dele af flyvepladsens trafikområde og

d) Område 4: området, som rækker 900 m før landingsbanetærsklen og 60 m til hver side af banens forlængede centerlinje i indflyvningsretningen på en præcisionsindflyvningsbane i kategori II eller III.

AIS.TR.355 Terrændatasæt

Hvis terrændatasæt stilles til rådighed i overensstemmelse med punkt AIS.OR.355:

a) skal terrændatasæt indeholde en digital repræsentation af terrænoverfladen i form af kontinuerlige elevationstal i alle skæringspunkter i et fastlagt kortnet, som er baseret på et fælles datum

b) et terrænkortnet skal være angulært eller lineært og være af regelmæssig eller uregelmæssig form

c) terrændatasæt skal omfatte rumlige (position og elevation), tematiske og tidsmæssige aspekter af jordens overflade med naturligt forekommende features bortset fra hindringer

d) der må kun være tale om én type feature, dvs. terrænet

e) følgende aspekter af terrænfeatures registreres i terrændatasættet: (1) dækningsområde (2) identifikation af dataophavsmanden (3) identifikation af datakilde (4) indsamlingsmetode (5) post spacing (6) horisontalt referencesystem (7) horisontal detaljeringsgrad (8) horisontal nøjagtighed (9) horisontalt konfidensniveau (10) horisontal position (11) elevation (12) elevationsreference (13) vertikalt referencesystem (14) vertikal detaljeringsgrad (15) vertikal nøjagtighed (16) vertikalt konfidensniveau (17) registreret flade (18) integritet (19) dato og tidsstempel og (20) den anvendte måleenhed.

f) I det område, der er omfattet af en radius på 10 km fra ARP, skal terrændata opfylde de numeriske krav til område 2

g) i området mellem 10 km og grænsen for TMA eller en radius på 45 km, alt efter hvad der er mindst, skal data over terræn, som trænger ind i det vandrette plan 120 m over den laveste baneelevation, opfylde de numeriske krav til område 2

h) i området mellem 10 km og grænsen for TMA eller en radius på 45 km, alt efter hvad der er mindst, skal data over terræn, som ikke trænger ind i det vandrette plan 120 m over den laveste baneelevation, opfylde de numeriske krav til område 1, og

i) i de dele af område 2, hvor flyveoperationer er forbudt på grund af meget højt terræn eller andre lokale restriktioner og/eller forskrifter, skal terrændata opfylde de numeriske krav til område 1. Flader, for hvilke terrændata indsamles — område 1 og område 2

AIS.TR.360 Hindringsdatasæt

Hvis hindringsdatasæt stilles til rådighed i overensstemmelse med punkt AIS.OR.360, gælder følgende:

a) hindringsdataelementer er features, der skal være repræsenteret i datasættene som punkter, linjer eller polygoner

b) alle typer af fastlagte hindringsfeatures skal angives, og hver af dem skal beskrives i overensstemmelse med følgende liste over attributter: (1) dækningsområde (2) identifikation af dataophavsmanden (3) identifikation af datakilde (4) identifikator for hindringen (5) horisontal nøjagtighed (6) horisontalt konfidensniveau (7) horisontal position (8) horisontal detaljeringsgrad (9) horisontal udstrækning (10) horisontalt referencesystem (11) elevation (12) vertikal nøjagtighed (13) vertikalt konfidensniveau (14) vertikal detaljeringsgrad (15) vertikalt referencesystem (16) hindringstype (17) geometrisk type (18) integritet (19) dato og tidsstempel (20) den anvendte måleenhed (21) belysning og (22) afmærkning

c) hindringsdata for område 2 og 3 skal indsamles inden for følgende hindringsdataindsamlingsflader: (1) hindringsdataindsamlingsfladen for område 2a har en højde på 3 m over den nærmeste banes elevation målt langs banens centerlinje og for de dele, der er forbundet med en clearway, hvis en sådan forefindes, ved elevationen af den nærmeste baneende (2) hindringsdataindsamlingsfladen for område 2b har en 1,2 % hældning, der rækker fra enderne af område 2a ved banens elevation i afgangsretningen, med en længde på 10 km og en spredning på 15 % til hver side data om hindringer af en højde på under 3 m over jorden behøver ikke indsamles (3) hindringsdataindsamlingsfladen for område 2c har en 1,2 % hældning, der rækker uden for område 2a og 2b i en afstand på højst 10 km fra grænsen for område 2a område 2c's begyndelseselevation skal være elevationen i det punkt i område 2a, hvori det begynder data om hindringer af en højde på under 15 m over jorden behøver ikke indsamles (4) hindringsdataindsamlingsfladen for område 2d har en højde på 100 m over jorden og (5) hindringsdataindsamlingsfladen for område 3 rækker 0,5 m over det vandrette plan, der går gennem det nærmeste punkt på flyvepladsens trafikområde

d) i de dele af område 2, hvor flyveoperationer er forbudt på grund af meget højt terræn eller andre lokale restriktioner og/eller forskrifter, skal hindringsdata indsamles og registreres i overensstemmelse med de numeriske krav til område 1

e) i produktspecifikationerne til hindringsdata understøttet af geografiske koordinater for hver flyveplads, der indgår i datasættet, skal følgende områder beskrives: (1) Område 2a, 2b, 2c og 2d (2) startflyvevejsområdet og (3) de hindringsbegrænsende flader

f) hindringsdatasæt skal indeholde den digitale repræsentation af hindringernes vertikale og horisontale udstrækning og

g) hindringer skal ikke medtages i terrændatasæt. Flader, for hvilke hindringsdata indsamles — område 1 og område 2

AIS.TR.365 Flyvepladskortlægningsdatasæt

a) Flyvepladskortlægningsdatasæt skal indeholde den digitale repræsentation af flyvepladsens features.

b) ISO-standarder for geografisk information skal anvendes som referenceramme.

c) Flyvepladskortlægningsdataprodukter skal beskrives i overensstemmelse med dataproduktets relevante specifikationsstandard.

d) Indholdet og strukturen af flyvepladskortlægningsdatasæt skal fastlægges i form af et applikationsskema og et featurekatalog.

AIS.TR.370 Datasæt for instrumentflyvningsprocedurer

a) Datasæt for instrumentflyvningsprocedurer skal indeholde den digitale repræsentation af instrumentflyvningsprocedurer.

b) Datasættene for instrumentflyvningsprocedurer skal indeholde data om følgende emner, herunder alle deres egenskaber: (1) procedure (2) proceduresegment (3) slutindflyvningssegment (4) procedurefikspunkt (5) venteprocedure (6) specifikke forhold vedrørende en helikopterprocedure.

AFDELING 4 — TJENESTER VEDRØRENDE DISTRIBUTION OG INFORMATIONER FORUD FOR FLYVNING

AIS.TR.400 Distributionstjenester

a) Et forud fastsat distributionssystem for NOTAM, der transmitteres af AFS, skal anvendes, når dette er muligt.

b) Distributionen af NOTAM, bortset fra dem der distribueres internationalt, foretages efter anmodning.

c) NOTAM skal udarbejdes i overensstemmelse med ICAO's kommunikationsprocedurer, der er fastlagt i ICAO's bilag 10, bind II.

d) Hver NOTAM skal transmitteres som en enkelt telekommunikationsmelding.

e) Udvekslingen af ASHTAM ud over en medlemsstats område og NOTAM, hvis medlemsstaterne benytter NOTAM til distribution af oplysninger om vulkansk aktivitet, skal omfatte rådgivningscentre for vulkansk aske og world area forecast centre og tage hensyn til langdistanceoperationers særlige krav.

AIS.TR.405 Tjenester vedrørende informationer forud for flyvning

a) Automatiserede informationssystemer forud for flyvning skal anvendes til at stille luftfartsdata og luftfartsinformation til rådighed for operativt personale, herunder flyvebesætningsmedlemmer, med henblik på selvbriefing, flyveplanlægning og flyveinformationstjeneste.

b) Grænsefladen mellem menneske og maskine i faciliteter til levering af information forud for flyvning skal sikre let adgang til al relevant information/data i styret form.

c) Selvbriefingfaciliteter i automatiserede informationssystemer forud for flyvning skal om nødvendigt give adgang til luftfartsinformationstjenesten med henblik på konsultation via telefon eller andre egnede telekommunikationsmidler.

d) Automatiserede informationssystemer forud for flyvning skal i forbindelse med tilrådighedsstillelse af luftfartsdata og luftfartsinformation med henblik på selvbriefing, flyveplanlægning og flyveinformationstjeneste: (1) tilvejebringe løbende og rettidig opdatering af systemdatabasen og overvågning af gyldigheden og kvaliteten af de luftfartsdata, der lagres (2) give det operative personale, herunder flyvebesætningsmedlemmer, det berørte luftfartspersonale og andre aeronautiske brugere adgang til systemet via egnede telekommunikationsmidler (3) sikre tilvejebringelsen af luftfartsdata og luftfartsinformation, der opnås adgang til, i papirform, hvis det er nødvendigt (4) benytte de adgangs- og interrogator-procedurer, der er baseret på forkortet klart sprog, og de ICAO-stedindikatorer, som er fastsat i ICAO Doc 7910, alt efter hvad der er relevant, eller er baseret på en menudrevet brugergrænseflade eller en anden hensigtsmæssig mekanisme (5) give et rettidigt svar på en anmodning om information fra en bruger.

e) Alle NOTAM stilles normalt til rådighed med henblik på briefing, og indholdet reduceres efter brugerens skøn.

AFDELING 5 — OPDATERING AF LUFTFARTSINFORMATIONSPRODUKTER

AIS.TR.500 Generelt — opdatering af luftfartsinformationsprodukter

Den samme AIRAC-opdateringscyklus skal anvendes i forbindelse med AIP-ændringer, AIP-tillæg, AIP-datasættene og datasættene for instrumentflyvningsprocedurer for at sikre sammenhæng i de dataelementer, der optræder i flere luftfartsinformationsprodukter.

AIS.TR.505 AIRAC

a) Information om følgende omstændigheder skal distribueres inden for rammerne af AIRAC-systemet: (1) horisontale og vertikale grænser, forskrifter og procedurer, der gælder for: i) flyveinformationsregioner (FIR) ii) kontrolområder (CTA) iii) kontrolzoner iv) rådgivningsområder v) ATS-ruter vi) permanent fare, forbudte områder og områder med restriktioner (herunder type og aktivitetsperioder, hvis de kendes) og luftforsvarsidentifikationszoner (ADIZ) vii) permanente områder eller ruter eller dele heraf, hvor der er risiko for interception viii) RMZ og/eller TMZ (2) positioner, frekvenser, kaldesignaler, identifikatorer, kendte uregelmæssigheder og vedligeholdelsesperioder for radionavigationshjælpemidler samt kommunikations- og overvågningsfaciliteter (3) vente- og indflyvningsprocedurer, procedurer for ankomst og afgang, procedurer for støjbegrænsning og andre relevante ATS-procedurer (4) gennemgangsniveauer, gennemgangshøjder og minimumssektorhøjder (5) meteorologiske faciliteter (herunder udsendelser) og procedurer (6) baner og stopveje (7) rulleveje og forpladser (8) operationelle flyvepladsprocedurer på jorden (herunder procedurer ved lav sigtbarhed) (9) indflyvnings- og banelys og (10) flyvepladsens operationelle minima, hvis disse offentliggøres af en medlemsstat.

b) Der skal træffes særlige foranstaltninger, hvis større ændringer er planlagt, og hvis forhåndsmeddelelse er ønskelig og praktisk mulig.

c) Er information ikke forelagt senest på AIRAC-datoen, skal en NIL-meddelelse distribueres via en NOTAM eller med andre egnede midler senest én cyklus før den pågældende AIRAC's faktiske ikrafttrædelsesdato.

AIS.TR.510 NOTAM

a) NOTAM skal offentliggøres i tilstrækkelig god tid, til at de berørte parter kan træffe alle nødvendige foranstaltninger, undtagen når det drejer sig om driftsforstyrrelser, vulkansk aktivitet, udslip af radioaktivt materiale og giftige kemikalier eller andre hændelser, der ikke kan forudses.

b) NOTAM om driftsforstyrrelser af hjælpemidler til luftfarten, faciliteter eller kommunikationstjenester skal indeholde et skøn over driftsforstyrrelsens varighed eller det tidspunkt, hvor det forventes, at tjenesten kan genoprettes.

c) Senest tre måneder efter udstedelsen af en permanent NOTAM skal informationen i den pågældende NOTAM indgå i de berørte luftfartsinformationsprodukter.

d) Senest tre måneder efter udstedelsen af en midlertidig NOTAM med en lang gyldighedsperiode skal informationen i den pågældende NOTAM indgå i et AIP-tillæg.

e) Hvis en NOTAM med et forventet udløb af gyldighedsperioden uventet overskrider perioden på tre måneder, skal der udstedes en ny NOTAM, medmindre omstændighederne forventes at vare ved i en yderligere periode på mere end tre måneder; i så fald udstedes der et AIP-tillæg.

f) En »trigger NOTAM« skal indeholde en kort beskrivelse af indholdet, ikrafttrædelsesdatoen og -tidspunktet samt ændringens eller tillæggets referencenummer.

g) En »trigger NOTAM« skal træde i kraft på samme dato og tidspunkt, som AIP-ændringen eller -tillægget træder i kraft.

h) Er der tale om en AIP-ændring, skal en »trigger NOTAM« bevare sin gyldighed i 14 dage.

i) Hvis der er tale om et AIP-tillæg, der er gyldigt i mindre end 14 dage, skal den pågældende »trigger NOTAM« bevare sin gyldighed i AIP-tillæggets samlede gyldighedsperiode.

j) Hvis der er tale om et AIP-tillæg, der er gyldigt i 14 dage eller derover, skal den pågældende »trigger NOTAM« bevare sin gyldighed i mindst 14 dage.

AIS.TR.515 Opdateringer af datasæt

a) Opdateringsintervallet for AIP-datasættet og datasættene for instrumentflyvning skal specificeres i dataproduktspecifikationen.

b) Datasæt, der er blevet stillet til rådighed på forhånd i henhold til AIRAC-cyklen, skal opdateres med de ændringer uden for rammerne af AIRAC, der er foretaget i perioden mellem offentliggørelses- og ikrafttrædelsesdatoen.









Tillæg 1

INDHOLD AF LUFTFARTSINFORMATIONSPUBLIKATION (AIP)

DEL 1 — GENERELT (GEN)

Hvis AIP udarbejdes i ét bind, skal forordet, fortegnelsen over AIP-ændringer, fortegnelsen over AIP-tillæg, tjeklisten over AIP-sider og listen over aktuelle håndrettelser udelukkende angives i del 1 — GEN, og anmærkningen »ikke relevant« anføres i hvert af disse underafsnit i del 2 og 3.

Hvis en AIP udarbejdes og stilles til rådighed i flere bind, som hver rummer en særskilt ændrings- og tillægstjeneste, skal et særskilt forord, en fortegnelse over AIP-ændringer, en fortegnelse over AIP-tillæg, en tjekliste over AIP-sider og en liste over aktuelle håndrettelser indføjes i hvert bind.

GEN 0.1 Forord

Kort beskrivelse af den pågældende AIP, herunder:

1) navnet på den organisation, der står for offentliggørelsen

2) relevante ICAO-dokumenter

3) medium anvendt til offentliggørelsen (dvs. trykt, online eller andre elektroniske medier)

4) AIP'ens struktur og det fastsatte interval for regelmæssige ændringer

5) ophavsretspolitik, hvis det er relevant

6) kontaktoplysninger i tilfælde af, at der konstateres fejl eller udeladelser i AIP.

GEN 0.2 Fortegnelse over AIP-ændringer

En fortegnelse over AIP-ændringer og AIRAC AIP-ændringer (offentliggjort i overensstemmelse med AIRAC-systemet), der indeholder:

1) ændringsnummer

2) dato for offentliggørelse

3) dato for indsættelse (ikrafttrædelsesdatoen for AIRAC AIP-ændringer)

4) initialer for den medarbejder, der har indsat ændringen.

GEN 0.3 Fortegnelse over AIP-tillæg

En fortegnelse over udstedte AIP-tillæg indeholdende:

1) tillægsnummer

2) emnet for tillægget

3) berørt(e) AIP-afsnit

4) gyldighedsperiode

5) annulleringsfortegnelse.

GEN 0.4 Tjekliste over AIP-sider

En tjekliste over AIP-sider, som indeholder:

1) sidenummer/korttitel

2) dato for offentliggørelse eller ikrafttræden (dag, månedsnavn og år) af den pågældende luftfartsinformation.

GEN 0.5 Liste over håndrettelser af AIP

En liste over gældende håndrettelser af AIP, der indeholder:

1) berørt(e) AIP-side(r)

2) ændringsteksten og

3) AIP-ændringens nummer, hvorved håndrettelsen blev indført.

GEN 0.6 Indholdsfortegnelse for del 1

En liste over afsnit og underafsnit i del 1 — generelt (GEN).

GEN 1. NATIONALE FORSKRIFTER OG KRAV

GEN 1.1 Udpegede myndigheder

Adresserne på de udpegede myndigheder, der medvirker til at lette den internationale luftfart (civil luftfart, meteorologi, told, immigration, sundhed, en route- og flyveplads/helikopterflyvepladsafgifter, landbrugskarantæne og havariundersøgelser), som for hver myndighed omfatter:

1) den udpegede myndighed

2) myndighedens navn:

3) postadresse

4) telefonnummer

5) telefaxnummer

6) e-mailadresse

7) adresse for luftfartens faste tjeneste og

8) URL-adresse, hvis en sådan haves.

GEN 1.2 Luftfartøjers ankomst, transit og afgang

Forskrifter for og krav til forudanmeldelse og ansøgning om tilladelse vedrørende luftfartøjers ankomst, transit og afgang i forbindelse med internationale flyvninger.

GEN 1.3 Passagerers og besætningsmedlemmers ankomst, transit og afgang

Forskrifter (herunder told, immigration og karantæne samt krav om forudanmeldelse og ansøgning om tilladelse) vedrørende ankomst, transit og afgang for andre passagerer og besætningsmedlemmer end immigranter.

GEN 1.4 Luftfragts ankomst, transit og afgang

Forskrifter (herunder told og krav til forudanmeldelse og ansøgning om tilladelse) vedrørende luftfragts ankomst, transit og afgang.

GEN 1.5 Luftfartøjsinstrumenter og -udstyr og flyvedokumentation

Kort beskrivelse af luftfartøjets instrumenter, udstyr og flyvedokumentation, herunder:

1) instrumenter, udstyr (herunder luftfartøjets kommunikations-, navigations- og overvågningsudstyr) og flyvedokumentation, der skal medbringes om bord på luftfartøjer, herunder særlige krav i tillæg til de bestemmelser, der er anført i subpart D i bilag IV (del-CAT) til forordning (EU) nr. 965/2012, og

2) nødlokaliseringssender (ELT), signaludstyr og redningsudstyr som angivet i punkt CAT.IDE.A.280 i bilag IV (del-CAT) og punkt NCC.IDE.A.215 i bilag VI (del-NCC) til forordning (EU) nr. 965/2012, i det omfang regionale luftnavigationsmøder foreskriver dette, med henblik på flyvninger over udpegede landområder.

GEN 1.6 Resumé af nationale forskrifter og internationale aftaler/konventioner

En liste med titler og referencer og, hvis det er relevant, resuméer af nationale forskrifter, der påvirker luftfarten, samt en liste over ratificerede internationale aftaler/konventioner opdelt på medlemsstater.

GEN 1.7 Afvigelser fra ICAO-standarder, anbefalet praksis og procedurer

En liste over væsentlige afvigelser mellem medlemsstaternes nationale forskrifter og praksis på den ene side og de tilknyttede ICAO-bestemmelser på den anden, herunder:

1) berørt bestemmelse (bilag og udgavenummer, afsnit) og

2) fuld ordlyd af afvigelsen.

Alle væsentlige afvigelser skal anføres i dette underafsnit. Alle bilag anføres i nummerorden, selv om der ikke er afvigelser i forhold til et ICAO-bilag; i dette tilfælde afgives en NIL-meddelelse. Nationale afvigelser, eller i hvilket omfang de regionale supplerende procedurer (SUPP) ikke anvendes, skal meddeles straks efter det bilag, som den supplerende procedure vedrører.

GEN 2. TABELLER OG KODER

GEN 2.1 Målesystem, luftfartøjsmærkning og helligdage

GEN 2.1.1 Måleenheder

Beskrivelse af de anvendte måleenheder, herunder en tabel over måleenheder.

GEN 2.1.2 Tidsreferencesystem

Beskrivelse af det anvendte tidsreferencesystem (kalender- og tidssystemet) med angivelse af, om sommer- og vintertid anvendes, og hvordan det tidsmæssige referencesystem angives i den samlede AIP.

GEN 2.1.3 Det horisontale referencesystem

En kort beskrivelse af det anvendte horisontale (geodætiske) referencesystem, herunder:

1) referencesystemets navn/designation

2) projektionens id og parametre

3) den anvendte ellipsoides id

4) det anvendte datums id

5) anvendelsesområde(r) og

6) en forklaring, hvis det er relevant, af den asterisk, der anvendes til at angive de koordinater, der ikke opfylder nøjagtighedskravene i ICAO's bilag 11 og 14.

GEN 2.1.4 Det vertikale referencesystem

En kort beskrivelse af det anvendte vertikale referencesystem, herunder:

1) referencesystemets navn/designation

2) beskrivelse af den anvendte geoidemodel, herunder de parametre, der er nødvendige for højdetransformation mellem den anvendte model og EGM-96

3) en forklaring, hvis det er relevant, af den asterisk, der anvendes til at angive de elevationer/geoideundulationer, der ikke opfylder nøjagtighedskravene i ICAO's bilag 14.

GEN 2.1.5 Luftfartøjsnationalitetsmærker og -registreringsmærker

Angivelse af medlemsstatens luftfartøjsnationalitetsmærker og -registreringsmærker.

GEN 2.1.6 Helligdage

En liste over helligdage med angivelse af berørte tjenester.

GEN 2.2 Forkortelser anvendt i AIS-publikationer

En liste over forkortelser — opstillet i alfabetisk rækkefølge og med angivelse af deres respektive betydning — som anvendes af medlemsstaten i dens AIP og i forbindelse med distributionen af luftfartsdata og luftfartsinformation sammen med passende anmærkninger om de nationale forkortelser, der afviger fra forkortelserne i ICAO Doc 8400 »Procedures for Air Navigation Services — ICAO Abbreviations and Codes (PANS-ABC)«.

GEN 2.3 Kortsymboler

En liste over kortsymboler ordnet i henhold til kortserien, hvis der anvendes symboler.

GEN 2.4 Stedindikatorer

En liste over ICAO-stedindikatorer ordnet alfabetisk, som er tildelt luftfartens faste stationer, og som skal anvendes til kodnings- og afkodningsformål. En anmærkning skal angives for lokaliteter, der ikke er knyttet til luftfartens faste tjeneste (AFS).

GEN 2.5 Liste over radionavigationshjælpemidler

En liste over radionavigationshjælpemidler opstillet i alfabetisk rækkefølge, som indeholder:

1) identifikator

2) stationens betegnelse

3) type af facilitet/hjælpemiddel

4) angivelse af, om hjælpemidlet betjener en route (E), flyveplads (A) eller dobbelt formål (AE)

GEN 2.6 Omregning af måleenheder

Omregningstabeller eller alternativt omregningsformler mellem:

1) sømil og kilometer, og omvendt

2) ft og meter, og omvendt

3) bueminutter og buesekunder, og omvendt, angivet som decimaltal

4) andre relevante omregninger.

GEN 2.7 Solopgang/solnedgang

Oplysninger om tidspunktet for solopgang henholdsvis solnedgang, herunder en kort beskrivelse af de kriterier, der er anvendt til at bestemme tidspunkterne, og enten en simpel formel eller tabel, hvoraf tidspunkter kan beregnes for en hvilket som helst lokalitet inden for myndighedens område/ansvarsområde, eller en alfabetisk liste over lokaliteter, for hvilke tidspunkterne er angivet i en tabel med henvisning til den tilknyttede side i tabellen tillige med solopgangs- og solnedgangstabeller for de udvalgte stationer/lokaliteter, herunder:

1) stationens betegnelse

2) ICAO-stedindikator

3) geografiske koordinater i grader og minutter

4) dato(er), for hvilke tidspunkter er angivet

5) tidspunktet for begyndelsen af tusmørke om morgenen (civil definition)

6) tidspunktet for solopgang

7) tidspunktet for solnedgang og

8) tidspunktet for slutningen af tusmørke om aftenen (civil definition).

GEN 3. TJENESTER

GEN 3.1 Luftfartsinformationstjenester

GEN 3.1.1 Ansvarlige tjenester

Beskrivelse af den udøvede luftfartsinformationstjeneste (AIS) og de væsentlige dele heraf, herunder:

1) navnet på tjenesten/enheden

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser er angivet.

GEN 3.1.2 Ansvarsområde

Ansvarsområdet for AIS.

GEN 3.1.3 Luftfartspublikationer

Beskrivelse af elementerne i luftfartsinformationsprodukterne, herunder:

1) AIP og tilknyttet ændringstjeneste

2) AIP-tillæg

3) AIC

4) NOTAM og PIB (pre-flight information bulletins)

5) tjeklister og lister over gyldige NOTAM

6) hvordan de kan anskaffes.

Anvendes et AIC til bekendtgørelse af priser for offentliggørelse, skal dette angives i dette afsnit af AIP.

GEN 3.1.4 AIRAC-systemet

En kort beskrivelse af AIRAC-systemet, herunder en oversigt over nuværende og kommende AIRAC-datoer.

GEN 3.1.5 Informationstjeneste forud for flyvning på flyvepladser/helikopterflyvepladser

En liste over flyvepladser/helikopterflyvepladser, hvor der rutinemæssigt stilles information før flyvning til rådighed, herunder en angivelse af relevante:

1) elementer i de luftfartsinformationsprodukter, som indehaves

2) kort og diagrammer, som indehaves,

3) samt sådanne datas generelle dækningsområde.

GEN 3.1.6 Digitale datasæt

1) Beskrivelse af de disponible datasæt, herunder: a) titlen på datasættet b) kort beskrivelse c) omfattede dataobjekter d) geografisk anvendelsesområde e) begrænsninger i tilknytning til brugen heraf, hvis det er relevant.

2) Kontaktoplysninger om, hvordan datasæt kan anskaffes, og som indeholder følgende: a) navn på den ansvarlige person, tjeneste eller organisation b) den ansvarlige persons, tjenestes eller organisations postadresse og e-mailadresse c) den ansvarlige persons, tjenestes eller organisations telefaxnummer d) den ansvarlige persons, tjenestes eller organisations kontakttelefonnummer e) tjenestetid (tidsrum, herunder tidszone, hvor der kan rettes henvendelse) f) onlineoplysninger, der kan bruges til at kontakte den pågældende person, tjeneste eller organisation, og g) om nødvendigt supplerende oplysninger om, hvordan og hvornår personen, tjenesten eller organisationen kan kontaktes.

GEN 3.2 Aeronautiske kort

GEN 3.2.1 Ansvarlig(e) tjeneste(r)

Beskrivelse af den eller de tjenester, der er ansvarlige for udarbejdelsen af aeronautiske kort, herunder:

1) tjenestens betegnelse

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves og

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser i forhold til ICAO er angivet.

GEN 3.2.2 Vedligeholdelse af kort

Kort beskrivelse af, hvordan aeronautiske kort revideres og ændres.

GEN 3.2.3 Indkøbsordninger

Nærmere oplysninger om, hvordan kort kan anskaffes, og som indeholder følgende:

1) en tjeneste eller et eller flere salgsagenturer

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves.

GEN 3.2.4 Serier af aeronautiske kort, der står til rådighed

En liste over de serier af aeronautiske kort, der står til rådighed, efterfulgt af en generel beskrivelse af hver serie og en angivelse af den tiltænkte anvendelse.

GEN 3.2.5 Liste over aeronautiske kort, der står til rådighed

En liste over aeronautiske kort, der står til rådighed, herunder:

1) seriernes titler

2) seriernes målestok

3) betegnelse og/eller nummer på hvert kort eller hvert ark i en serie

4) pris pr. ark

5) dato for seneste revision.

GEN 3.2.6 Indeks på verdenskortet for luftfart (WAC) — ICAO 1:1 000 000

Et indekskort, som angiver dækningsområde og arkets layout for WAC 1:1 000 000 udarbejdet af en medlemsstat. Udarbejdes der et aeronautisk kort — ICAO 1: 500 000 i stedet for WAC 1:1 000 000, skal indekskort anvendes til at angive dækningsområdet og arkets layout for det aeronautiske kort — ICAO 1:500 000.

GEN 3.2.7 Topografiske kort

Nærmere oplysninger om, hvordan topografiske kort kan anskaffes, og som indeholder følgende:

1) betegnelsen for en tjeneste eller et eller flere salgsagenturer

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves.

Gen 3.2.8 Korrektion af kort, der ikke er indeholdt i AIP

En liste over korrektioner af aeronautiske kort, som ikke er indeholdt i AIP, eller en angivelse af, hvor sådanne oplysninger kan fås.

GEN 3.3 Lufttrafiktjenester (ATS)

GEN 3.3.1 Ansvarlige tjenester

Beskrivelse af lufttrafiktjenesten og de væsentlige dele heraf, herunder:

1) tjenestens betegnelse

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser i forhold til ICAO er angivet

9) en angivelse, hvis tjenesten ikke er tilgængelig i 24 timer om dagen og syv dage om ugen.

GEN 3.3.2 Ansvarsområde

Kort beskrivelse af det ansvarsområde, for hvilket ATS udøves.

GEN 3.3.3 Typer af tjenester

Kort beskrivelse af hovedtyperne af udøvede lufttrafiktjenester.

GEN 3.3.4 Koordinering mellem operatøren og ATS

De generelle betingelser for koordinering mellem operatøren og lufttrafiktjenesterne.

GEN 3.3.5 Minimumsflyvehøjde over havet

De kriterier, der anvendes til at fastsætte minimumsflyvehøjder.

GEN 3.3.6 Adresseliste over ATS-enheder

En liste over ATS-enheder og deres adresser ordnet alfabetisk, som indeholder følgende:

1) enhedens navn

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves.

GEN 3.4 Kommunikationstjenester

GEN 3.4.1 Ansvarlige tjenester

Beskrivelse af den tjeneste, der er ansvarlig for at stille telekommunikations- og navigationsfaciliteter til rådighed, herunder:

1) tjenestens betegnelse

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser i forhold til ICAO er angivet

9) en angivelse, hvis tjenesten ikke er tilgængelig i 24 timer om dagen og syv dage om ugen.

GEN 3.4.2 Ansvarsområde

Kort beskrivelse af det ansvarsområde, for hvilket telekommunikationstjenesten udøves.

GEN 3.4.3 Typer af tjeneste

Kort beskrivelse af hovedtyper af tjenester og faciliteter, der stilles til rådighed, herunder:

1) radionavigationstjenester

2) tale- og/eller datalink-tjenester

3) tjeneste, der står for udsendelse

4) anvendte sprog og

5) en angivelse af, hvor der kan indhentes nærmere oplysninger.

GEN 3.4.4 Krav og betingelser

Kort beskrivelse af de krav og betingelser, på hvilke kommunikationstjenesten stilles til rådighed.

GEN 3.4.5 Diverse

Eventuel yderligere information (f.eks. udvalgte udsendelsesstationer, telekommunikationsdiagram).

GEN 3.5 Meteorologiske tjenester

GEN 3.5.1 Ansvarlig tjeneste

Kort beskrivelse af den meteorologiske tjeneste, der er ansvarlig for at stille meteorologiske oplysninger til rådighed, herunder:

1) tjenestens betegnelse

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser er angivet

9) en angivelse, hvis tjenesten ikke er tilgængelig i 24 timer om dagen og syv dage om ugen.

GEN 3.5.2 Ansvarsområde

Kort beskrivelse af området og/eller luftruter, for hvilket den meteorologiske tjeneste udøves.

Gen 3.5.3 Meteorologiske observationer og rapporter

Detaljeret beskrivelse af de meteorologiske observationer og rapporter, som stilles til rådighed for den internationale luftfart, herunder:

1) stationens betegnelse og ICAO-stedindikatoren

2) observationstype og -frekvens, herunder angivelse af automatisk observationsudstyr

3) typer af meteorologiske meldinger og disponibilitet af en TREND-udsigt

4) særlige typer observationssystemer og antallet af observationssteder, der anvendes til at observere og rapportere om vinden ved jorden, sigtbarhed, banesynsvidde, skybase, temperatur og, hvis det er relevant, wind shear (f.eks. vindstyrkemåler ved skæringspunkter mellem baner, transmissometer-systemer i nærheden af sætningszonen osv.)

5) tjenestetid

6) angivelse af disponible aeronautiske klimatologiske oplysninger.

GEN 3.5.4 Typer af tjenester

Kort beskrivelse af hovedtyperne af tjenester, der stilles til rådighed, herunder nærmere oplysninger om briefing, konsultation, visning af meteorologiske oplysninger, flyvedokumentation, som stilles til rådighed for operatører og flyvebesætningsmedlemmer samt af de metoder og midler, der anvendes til at levere meteorologiske oplysninger.

GEN 3.5.5 Meddelelse påkrævet fra operatører

Mindste varighed mht. forhåndsmeddelelse fra operatører, der kræves af udøveren af meteorologiske tjenester, for så vidt angår briefing, konsultation og flyvedokumentation samt andre meteorologiske oplysninger, som de har behov for eller ændrer.

GEN 3.5.6 Luftfartøjsmeldinger

Krav til udarbejdelse og transmission af luftfartøjsmeldinger pålagt af udøveren af meteorologiske tjenester, hvis dette er nødvendigt.

GEN 3.5.7 VOLMET-tjeneste

Beskrivelse af VOLMET- og/eller D-VOLMET-tjenesten, herunder:

1) den transmitterende stations betegnelse

2) kaldesignal eller identifikation og forkortelse med henblik på radiokommunikationsemissionen

3) frekvens eller frekvenser, som benyttes til udsendelsen

4) udsendelsesperiode

5) tjenestetid

6) liste over flyvepladser/helikopterflyvepladser, som er omfattet af rapporter og/eller udsigter og

7) omfattede rapporter, udsigter og SIGMET-oplysninger samt bemærkninger.

GEN 3.5.8 SIGMET- og AIRMET-tjeneste

Beskrivelse af den meteorologiske overvågning, der udøves inden for flyveinformationsregioner eller kontrolområder, for hvilke der udøves lufttrafiktjenester, herunder en liste over de meteorologiske overvågningskontorer med:

1) det meteorologiske overvågningskontors betegnelse og ICAO-stedindikatoren

2) tjenestetid

3) betjente flyveinformationsregion(er) eller kontrolområde(er)

4) SIGMET-gyldighedsperioder

5) særlige procedurer, der anvendes i forbindelse med SIGMET-oplysninger (f.eks. for vulkansk aske og tropiske cykloner)

6) procedurer, der anvendes i forbindelse med AIRMET-oplysninger (i overensstemmelse med de relevante regionale luftfartsaftaler)

7) den eller de ATS-enheder, der modtager SIGMET- og AIRMET-oplysninger

8) yderligere oplysninger såsom enhver tjenesterelateret begrænsning osv.

GEN 3.5.9 Andre automatiserede meteorologiske tjenester

Beskrivelse af disponible automatiserede tjenester med henblik på tilrådighedsstillelse af meteorologiske oplysninger (f.eks. automatiserede tjenester forud for flyvning, der kan tilgås via telefon og/eller computermodem), herunder:

1) tjenestens betegnelse

2) hvilken information, som stilles til rådighed

3) omfattede områder, ruter og flyvepladser

4) telefon- og telefaxnumre, e-mailadresse og URL-adresse, hvis et websted haves.

GEN 3.6 Eftersøgning og redning (SAR)

GEN 3.6.1 Ansvarlig(e) tjeneste(r)

Kort beskrivelse af den eller de tjenester, der er ansvarlige for eftersøgning og redning (SAR), herunder:

1) navnet på tjenesten/enheden

2) postadresse

3) telefonnummer

4) telefaxnummer

5) e-mailadresse

6) AFS-adresse

7) URL-adresse, hvis en sådan haves og

8) en erklæring vedrørende de bestemmelser, som tjenesten er baseret på, og en henvisning til det sted i AIP, hvor eventuelle afvigelser i forhold til ICAO er angivet.

GEN 3.6.2 Ansvarsområde

Kort beskrivelse af det ansvarsområde, inden for hvilket der udøves SAR-tjenester.

GEN 3.6.3 Typer af tjeneste

Kortfattet beskrivelse og geografisk afbildning, hvis det er relevant, af typen af tjeneste og faciliteter, der stilles til rådighed, herunder angivelse af, i hvilket omfang SAR-flyvningers dækningsområde afhænger af en betydelig deployering af luftfartøjer.

GEN 3.6.4 SAR-aftaler

Kort beskrivelse af gældende SAR-aftaler, herunder bestemmelser om at lette ankomst og afgang for andre medlemsstaters luftfartøjer med henblik på eftersøgning, redning, bjergning og reparation, eller bjærgning af luftfartøjer, der er bortkommet eller beskadiget, enten med luftbåren anmeldelse alene eller efter meddelelse af flyveplaner.

GEN 3.6.5 Betingelser for disponibilitet

Kort beskrivelse af bestemmelserne vedrørende SAR, herunder de generelle betingelser, under hvilke tjenesten og faciliteterne står til rådighed for international brug, herunder en angivelse af, om en facilitet, der står til rådighed med henblik på SAR, er specialiseret i SAR-teknikker og -funktioner, anvendes specifikt til andre formål, men er indrettet til SAR-formål i kraft af uddannelse og udstyr, eller kun lejlighedsvis står til rådighed og ikke råder over nogen særlig uddannelse i eller forberedelse på SAR-opgaver.

GEN 3.6.6 Anvendte procedurer og signaler

Kort beskrivelse af de procedurer og signaler, der anvendes af redningsluftfartøjer, og en tabel, der viser de signaler, der skal anvendes af overlevende.

GEN 4. AFGIFTER FOR FLYVEPLADSER/HELIKOPTERFLYVEPLADSER OG LUFTFARTSTJENESTER (ANS)

Der kan henvises til, hvor nærmere oplysninger om de faktiske afgifter kan findes, hvis de ikke er specificeret i dette kapitel.

GEN 4.1 Afgifter for benyttelse af flyvepladser/helikopterflyvepladser

Kort beskrivelse af de typer af afgifter, som kan anvendes på flyvepladser/helikopterflyvepladser, der står til rådighed for international brug, herunder:

1) landing med luftfartøjer

2) parkering, hangarering og langtidsopbevaring af luftfartøjer

3) passagertjeneste

4) luftfartssikkerhed

5) støjrelaterede poster

6) andet (told, sundhed, immigration m.v.)

7) fritagelser/lempelser og

8) betalingsmåder.

GEN 4.2 Afgifter for luftfartstjenester

Kort beskrivelse af de afgifter, som kan anvendes for ANS, der stilles til rådighed for international brug, herunder:

1) indflyvningskontrol

2) ANS-rute

3) omkostningsgrundlag for ANS og fritagelser/lempelser

4) betalingsmåder.

DEL 2 — EN ROUTE (ENR)

Hvis en AIP udarbejdes og stilles til rådighed i flere bind, som hver rummer en særskilt ændrings- og tillægstjeneste, skal et særskilt forord, en fortegnelse over AIP-ændringer, en fortegnelse over AIP-tillæg, en tjekliste over AIP-sider og en liste over aktuelle håndrettelser indføjes i hvert bind. Hvis en AIP offentliggøres i ét bind, skal anmærkningen »ikke relevant« anføres i hvert af ovennævnte underafsnit.

ENR 0.6 Indholdsfortegnelse for del 2

En liste over afsnit og underafsnit i del 2 — en route.

ENR 1. GENERELLE REGLER OG PROCEDURER

ENR 1.1 Generelle regler

De generelle regler som anvendt i medlemsstaten skal offentliggøres.

ENR 1.2 Visuelflyveregler

Visuelflyvereglerne som anvendt i medlemsstaten skal offentliggøres.

ENR 1.3 Instrumentflyveregler

Instrumentflyvereglerne som anvendt i medlemsstaten skal offentliggøres.

ENR 1.3.1 Regler gældende for alle IFR-flyvninger

ENR 1.3.2 Regler gældende for IFR-flyvninger i kontrolleret luftrum

ENR 1.3.3 Regler gældende for IFR-flyvninger uden for kontrolleret luftrum

ENR 1.3.4 Generelle procedurer for luftrum med fri ruteføring (FRA)

Procedurer for luftrum med fri ruteføring, herunder redegørelse for og definitioner af relevante punkter, der anvendes i forbindelse med FRA. Hvis FRA gennemføres på tværs af landegrænser, angives de involverede FIR/UIR eller CTA/UTA i punkt ENR 1.3.

ENR 1.4 ATS-luftrumsklassifikation og -beskrivelse

ENR 1.4.1 ATS-luftrumsklassifikation

Beskrivelsen af ATS-luftrumsklasser i form af tabellen over ATS-luftrumsklassifikation i tillæg 4 til gennemførelsesforordning (EU) nr. 923/2012, som er behørigt kommenteret for at angive de luftrumsklasser, der ikke anvendes af medlemsstaten.

ENR 1.4.2 ATS-luftrumsbeskrivelse

Andre ATS-luftrumsbeskrivelser, alt efter hvad der er relevant, herunder generelle beskrivelser i tekstform.

ENR 1.5 Venteflyvnings-, indflyvnings- og udflyvningsprocedurer

ENR 1.5.1 Generelt

Kravet er, at der skal afgives en erklæring om, hvilke kriterier der lægges til grund for fastsættelse af vente-, indflyvnings- og afgangsprocedurer.

ENR 1.5.2 Ankommende flyvninger

Der skal forelægges procedurer (konventionel navigation, områdenavigation eller begge) for ankommende flyvninger, der er fælles for flyvninger til eller inden for samme type luftrum. Hvis forskellige procedurer finder anvendelse inden for et terminalluftrum, skal der indføjes en note herom sammen med en henvisning til, hvor de specifikke procedurer kan findes.

ENR 1.5.3 Afgående flyvninger

Der skal forelægges procedurer (konventionel navigation, områdenavigation eller begge) for afgående flyvninger, der er fælles for flyvninger, som afgår fra enhver flyveplads/helikopterflyveplads.

ENR 1.5.4 Andre relevante oplysninger og procedurer

Kort beskrivelse af yderligere oplysninger, f.eks. indgangsprocedurer, slutindflyvningsopretning, venteprocedurer og -mønstre.

ENR 1.6 ATS-overvågningstjenester og -procedurer

ENR 1.6.1 Primær radar

Beskrivelse af primære radartjenester og -procedurer, herunder:

1) supplerende tjenester

2) anvendelse af radarkontroltjeneste

3) procedurer i tilfælde af svigt i radar og luft til jord-kommunikation

4) krav til positionsrapportering via talekommunikation og datalink-kommunikation mellem flyveleder og pilot (CPDLC) og

5) grafisk afbildning af radardækningsområdet.

ENR 1.6.2 Sekundær overvågningsradar (SSR)

Beskrivelse af operationelle procedurer for sekundær overvågningsradar (SSR), herunder:

1) nødprocedurer

2) procedurer i tilfælde af svigt i luft til jord-kommunikation og procedurer mod ulovlige handlinger

3) SSR-kodetildelingssystemet

4) krav til positionsrapportering via tale og CPDLC og

5) grafisk afbildning af SSR-dækningsområdet.

ENR 1.6.3 Afhængig automatisk overvågning — udsendelse (ADS-B).

En beskrivelse af de operationelle procedurer for afhængig automatisk overvågning — udsendelse (ADS-B), herunder:

1) nødprocedurer

2) procedurer i tilfælde af svigt i luft til jord-kommunikation og procedurer mod ulovlige handlinger

3) krav vedrørende luftfartøjsidentitetsbetegnelse

4) krav til positionsrapportering via tale og CPDLC og

5) grafisk afbildning af ADS-B-dækningsområdet.

ENR 1.6.4 Andre relevante oplysninger og procedurer

Kort beskrivelse af yderligere oplysninger og procedurer, f.eks. procedurer i tilfælde af radarsvigt og transpondersvigt.

ENR 1.7 Højdemålerindstillingsprocedurer

Der skal offentliggøres en erklæring om anvendelse af højdemålerindstillingsprocedurer, som indeholder:

1) en kort indledning med en erklæring vedrørende de ICAO-dokumenter, som procedurerne er baseret på, sammen med eventuelle afvigelser i forhold til ICAO-bestemmelserne

2) grundlæggende procedurer for indstilling af højdemåler

3) en beskrivelse af højdemålerindstillingsregion(er)

4) procedurer, der finder anvendelse for operatører (herunder piloter) og

5) tabel med marchhøjder.

ENR 1.8 ICAO's regionale supplerende procedurer

Der forelægges regionale supplerende procedurer (SUPP) for hele ansvarsområdet.

ENR 1.9 Lufttrafikregulering (ATFM) og luftrumsstyring

Kort beskrivelse af ATFM-systemer og luftrumsstyring, herunder:

1) ATFM-struktur, tjenesteområde, udøvede tjenester, enhedens/enhedernes beliggenhed og tjenestetid

2) typer af trafikflow-meldinger og beskrivelser af formaterne og

3) procedurer, som finder anvendelse for afgående flyvninger, og som indeholder: a) en tjeneste, der er ansvarlig for at stille oplysninger til rådighed om anvendte ATFM-foranstaltninger b) krav til flyveplaner og c) slottildelinger.

4) oplysninger om det overordnede ansvar for luftrumsstyring inden for det eller de pågældende FIR, nærmere oplysninger om koordinering af civil/militær luftrumsallokering og -styring, struktur af håndterbart luftrum (allokering og ændringer af allokering) samt generelle operationelle procedurer.

ENR 1.10 Flyveplanlægning

Enhver restriktion, begrænsning eller rådgivende information vedrørende flyveplanlægningsfasen, som kan hjælpe brugeren med at forelægge den påtænkte flyveoperation, skal angives, herunder:

1) procedurer for indgivelse af en flyveplan

2) repetitivt flyveplansystem og

3) ændringer af en indgivet flyveplan.

ENR 1.11 Adressering af flyveplansmeldinger

En angivelse i tabelform af de adresser, der er tildelt flyveplaner, skal indgå, og følgende angives:

1) flyvekategori (IFR, VFR eller begge)

2) rute (til eller via FIR og/eller TMA) og

3) meldingsadresse.

ENR 1.12 Interception af civile luftfartøjer

Der skal angives en komplet erklæring om de interception-procedurer og visuelle signaler, der skal anvendes, tillige med en klar angivelse af, hvorvidt ICAO-bestemmelser anvendes, og i benægtende fald at afvigelser forekommer.

ENR 1.13 Ulovlige handlinger

Der skal forelægges passende procedurer, som skal anvendes, hvis ulovlige handlinger forekommer.

ENR 1.14 Lufttrafikhændelser

Beskrivelse af systemet til rapportering om lufttrafikhændelser, herunder:

1) definition af lufttrafikhændelser

2) anvendelse af »Formular til rapportering om lufttrafikhændelser«

3) rapporteringsprocedurer (herunder procedurer under flyvning) og

4) formålet med rapportering og håndtering af formularen.

ENR 2. ATS-LUFTRUM

ENR 2.1 FIR, UIR, TMA og CTA

Nærmere beskrivelse af flyveinformationsregioner (FIR), øvre flyveinformationsregioner (UIR) og kontrolområder (CTA) (herunder specifikke CTA såsom TMA), herunder:

1) betegnelse og geografiske koordinater i grader og minutter for FIR/UIR's laterale grænser samt geografiske koordinater i grader, minutter og sekunder af CTA's laterale grænser tillige med vertikale grænser og luftrumsklasse

2) Identifikation af den enhed, der udøver tjenesten

3) kaldesignal for den luftfartstation, der betjener den pågældende enhed, og det eller de anvendte sprog med angivelse af området og betingelser for, hvornår og hvor disse skal benyttes, hvis det er relevant

4) frekvenser og, hvis det er relevant, SATVOICE-nummer suppleret med angivelser til specifikke formål og

5) bemærkninger.

Kontrolzoner omkring militære luftbaser, der ikke på anden vis er beskrevet i AIP, skal nævnes i dette underafsnit. Hvis kravene i gennemførelsesforordning (EU) nr. 923/2012 vedrørende flyveplaner, tovejskommunikation og positionsrapportering gælder for alle flyvninger for at eliminere eller reducere behovet for interception, og/eller hvis risikoen for interception forekommer, og det er påkrævet at opretholde lyttevagt på VHF-nødfrekvensen 121,500 MHz, skal en erklæring herom indgå for det eller de relevante områder eller dele heraf.

En beskrivelse af udpegede områder, hvor der er påbud om at medbringe en nødlokaliseringssender (ELT), og hvor luftfartøjer skal holde uafbrudt lyttevagt på VHF-nødfrekvensen 121,500 MHz, undtagen de perioder, hvor luftfartøjerne er i færd med at kommunikere på andre VHF-kanaler, eller når begrænsninger i det luftbårne udstyr eller arbejdet i cockpittet ikke tillader samtidig aflytning af to kommunikationskanaler.

ENR 2.2 Andet reguleret luftrum

En nærmere beskrivelse af obligatoriske radiozoner (RMZ) og obligatoriske transponderzoner (TMZ), herunder:

1) betegnelse og geografiske koordinater i grader og minutter for de laterale grænser af RMZ/TMZ

2) vertikale grænser angivet i flyveniveauer eller ft

3) tidspunkt, hvor aktivitet forekommer og

4) bemærkninger.

En nærmere beskrivelse af andre typer af reguleret luftrum og luftrumsklassifikation, hvis sådanne er oprettet.

ENR 3. ATS-RUTER

ENR 3.1 ATS-ruter ad nedre luftveje

En nærmere beskrivelse af ATS-ruter ad nedre luftveje, herunder:

1) rutedesignation, designation for en eller flere specifikationer af påkrævet kommunikationspræstation (RCP-specifikationer), navigationsspecifikationer og/eller specifikationer af påkrævet overvågningspræstation (RSP-specifikationer), som finder anvendelse for et eller flere specificerede segmenter, navne, designationskoder eller navnekoder samt de geografiske koordinater i grader, minutter og sekunder for alle betydningsfulde punkter, hvormed ruten fastlægges, herunder »obligatoriske« rapporteringspunkter eller »efter anmodning«-rapporteringspunkter

2) beholdne kurser eller VOR-radialer afrundet til nærmeste grad, den geodætiske afstand afrundet til nærmeste tiendedel af en kilometer eller tiendedel af en sømil mellem hvert på hinanden følgende betydningsfuldt punkt og, hvis der er tale om VOR-radialer, omstillingspunkter

3) øvre og nedre grænser eller mindste en route-flyvehøjde over havet, afrundet til nærmeste højere 50 m eller 100 ft, og luftrumsklassifikation

4) laterale grænser og mindste hindringsfrie højder

5) retning af marchhøjder

6) krav til navigationsnøjagtighed for hvert PBN-rutesegment (RNAV eller RNP) og

7) bemærkninger, herunder en angivelse af den kontrollerende enhed, dennes operationelle kanal og, hvis det er relevant, dennes logon-adresse, SATVOICE-nummer og eventuelle begrænsninger for navigations-, RCP- og RSP-specifikation(er).

ENR 3.2 ATS-ruter ad øvre luftveje

En nærmere beskrivelse af ATS-ruter ad øvre luftveje, herunder:

1) rutedesignation, designation for en eller flere specifikationer af påkrævet kommunikationspræstation (RCP-specifikationer), navigationsspecifikationer og/eller specifikationer af påkrævet overvågningspræstation (RSP-specifikationer), som finder anvendelse for et eller flere specificerede segmenter, navne, designationskoder eller navnekoder samt de geografiske koordinater i grader, minutter og sekunder for alle betydningsfulde punkter, hvormed ruten fastlægges, herunder »obligatoriske« rapporteringspunkter eller »efter anmodning«-rapporteringspunkter

2) beholdne kurser eller VOR-radialer afrundet til nærmeste grad, den geodætiske afstand afrundet til nærmeste tiendedel af en kilometer eller tiendedel af en sømil mellem hvert på hinanden følgende betydningsfuldt punkt og, hvis der er tale om VOR-radialer, omstillingspunkter

3) øvre og nedre grænser og luftrumsklassifikation

4) laterale grænser

5) retning af marchhøjder

6) krav til navigationsnøjagtighed for hvert PBN-rutesegment (RNAV eller RNP) og

7) bemærkninger, herunder en angivelse af den kontrollerende enhed, dennes operationelle kanal og, hvis det er relevant, dennes logon-adresse, SATVOICE-nummer og eventuelle begrænsninger for navigations-, RCP- og RSP-specifikation(er).

ENR 3.3 Områdenavigationsruter

En nærmere beskrivelse af PBN-ruter (RNAV og RNP), herunder:

1) rutedesignation, designation for en eller flere specifikationer af påkrævet kommunikationspræstation (RCP-specifikationer), navigationsspecifikationer og/eller specifikationer af påkrævet overvågningspræstation (RSP-specifikationer), som finder anvendelse for et eller flere specificerede segmenter, navne, designationskoder eller navnekoder samt de geografiske koordinater i grader, minutter og sekunder for alle betydningsfulde punkter, hvormed ruten fastlægges, herunder »obligatoriske« rapporteringspunkter eller »efter anmodning«-rapporteringspunkter

2) i forbindelse med waypoints, hvormed en områdenavigationsrute fastlægges, oplyses derudover alt efter hvad der er relevant: a) VOR/DME-referencens stationsidentitetsbetegnelse b) pejling afrundet til den nærmeste grad og afstanden afrundet til nærmeste tiendedel km eller tiendedel sømil fra VOR/DME-referencen, hvis det pågældende waypoint ikke er samlokaliseret med det, og c) DME-transmissionsantennens elevation afrundet til nærmeste 30 m (100 ft)

3) magnetisk pejling afrundet til nærmeste grad, den geodætiske afstand afrundet til nærmeste tiendedel af en kilometer eller tiendedel af en sømil mellem de fastlagte endepunkter og afstanden mellem hvert på hinanden følgende designeret betydningsfuldt punkt

4) øvre og nedre grænser og luftrumsklassifikation

5) retning af marchhøjder

6) krav til navigationsnøjagtighed for hvert PBN-rutesegment (RNAV eller RNP) og

7) bemærkninger, herunder en angivelse af den kontrollerende enhed, dennes operationelle kanal og, hvis det er relevant, dennes logon-adresse, SATVOICE-nummer og eventuelle begrænsninger for navigations-, RCP- og RSP-specifikation(er).

ENR 3.4 Helikopterruter

En nærmere beskrivelse af helikopterruter, herunder:

1) rutedesignation, designation for en eller flere specifikationer af påkrævet kommunikationspræstation (RCP-specifikationer), navigationsspecifikationer og/eller specifikationer af påkrævet overvågningspræstation (RSP-specifikationer), som finder anvendelse for et eller flere specificerede segmenter, navne, designationskoder eller navnekoder samt de geografiske koordinater i grader, minutter og sekunder for alle betydningsfulde punkter, hvormed ruten fastlægges, herunder »obligatoriske« rapporteringspunkter eller »efter anmodning«-rapporteringspunkter

2) beholdne kurser eller VOR-radialer afrundet til nærmeste grad, den geodætiske afstand afrundet til nærmeste tiendedel af en kilometer eller tiendedel af en sømil mellem hvert på hinanden følgende betydningsfuldt punkt og, hvis der er tale om VOR-radialer, omstillingspunkter

3) øvre og nedre grænser og luftrumsklassifikation

4) mindste flyvehøjder afrundet til nærmeste højere 50 m eller 100 ft

5) krav til navigationsnøjagtighed for hvert PBN-rutesegment (RNAV eller RNP) og

6) bemærkninger, herunder en angivelse af den kontrollerende enhed, dennes operationelle kanal og, hvis det er relevant, dennes logon-adresse, SATVOICE-nummer og eventuelle begrænsninger for navigations-, RCP- og RSP-specifikation(er).

ENR 3.5 Andre ruter

Kravet er, at der skal gives en beskrivelse af andre specifikt designerede ruter, som er obligatoriske inden for et eller flere bestemte områder.

Beskrivelse af luftrummet med fri ruteføring (FRA) som et specificeret luftrum, inden for hvilket brugerne frit kan planlægge direkte ruter mellem et fastsat indgangspunkt og et fastsat udgangspunkt, herunder oplysninger om direkte ruteføring, restriktioner for anvendelsen af waypoints til direkte ruteføringer og angivelse i flyveplanen (punkt 15). Forudsætningerne for udstedelse af ATC-klareringer skal beskrives.

ENR 3.6 En route-venteflyvning

Kravet er, at der skal gives en nærmere beskrivelse af procedurer for en route-venteflyvning med følgende indhold:

1) identifikation af venteflyvning (i givet fald) og fikspunkt for venteflyvning (navigationshjælpemiddel) eller waypoint med geografiske koordinater i grader, minutter og sekunder

2) indadgående beholden kurs

3) proceduredrejningens retning

4) maksimal angivet flyvehastighed

5) minimum og maksimum venteflyvningsniveau

6) udadgående tid/afstand og

7) angivelse af den kontrollerende enhed og dennes driftsfrekvens.

ENR 4. RADIONAVIGATIONSHJÆLPEMIDLER/SYSTEMER

ENR 4.1 Radionavigationshjælpemidler — en route

En liste over stationer, der udøver radionavigationstjenester, som er beregnet til en route-formål og ordnet alfabetisk efter stationens betegnelse, herunder:

1) betegnelse for stationen og den magnetiske misvisning afrundet til nærmeste grad og for VOR's vedkommende stationens deklination, afrundet til nærmeste grad, der anvendes til teknisk indregulering af hjælpemidlet

2) identifikation

3) frekvens/kanal for hvert element

4) tjenestetid

5) geografiske koordinater for den transmitterende antennes position i grader, minutter og sekunder

6) DME-transmissionsantennens elevation afrundet til nærmeste 30 m (100 ft) og

7) bemærkninger.

Hvis facilitetens operative myndighed ikke er den udpegede myndighed, angives navnet på den operative myndighed i kolonnen til bemærkninger. Dækningen af faciliteter skal angives i kolonnen til bemærkninger.

ENR 4.2 Særlige navigationssystemer

Beskrivelse af stationer i forbindelse med særlige navigationssystemer, herunder:

1) stationens eller kædens betegnelse

2) type disponibel tjeneste (hovedsignal, slavesignal, farve)

3) frekvens (kanalnummer, basal impulsfrekvens, gentagelsesfrekvens, alt efter hvad der er relevant)

4) tjenestetid

5) geografiske koordinater for den transmitterende stations position i grader, minutter og sekunder og

6) bemærkninger.

Hvis facilitetens operative myndighed ikke er den udpegede myndighed, angives navnet på den operative myndighed i kolonnen til bemærkninger. Dækningen af faciliteter skal angives i kolonnen til bemærkninger.

ENR 4.3 Det globale satellitnavigationssystem (GNSS)

En liste over og beskrivelse af elementer i det globale satellitnavigationssystem (GNSS), som danner grundlag for den navigationstjeneste, der er oprettet med henblik på en route-formål, ordnet alfabetisk efter elementets navn, herunder:

1) betegnelsen på GNSS-elementet (GPS, GLONASS, EGNOS, MSAS, WAAS osv.)

2) frekvens(er) alt efter hvad der er relevant

3) geografiske koordinater i grader, minutter og sekunder for det nominelle tjenesteområde og dækningsområdet og

4) bemærkninger.

Hvis facilitetens operative myndighed ikke er den udpegede myndighed, angives navnet på den operative myndighed i kolonnen til bemærkninger.

ENR 4.4 Navnekode-designationer for betydningsfulde punkter

En alfabetisk ordnet liste med navnekode-designationer (»navnekode« på fem bogstaver, der kan udtales), som er fastsat for betydningsfulde punkter beliggende på positioner, der ikke er markeret ved hjælp af radionavigationshjælpemidler, herunder:

1) navnekode-designation

2) geografiske koordinater for positionen i grader, minutter og sekunder

3) henvisning til ATS eller andre ruter, hvor det pågældende punkt er beliggende, og

4) bemærkninger, herunder om nødvendigt en supplerende fastlæggelse af positioner.

ENR 4.5 Luftfartsfyr — en route

En liste over luftfartsfyr og andre lysfyr, som angiver geografiske positioner, der af medlemsstaten er udvalgt som betydningsfulde, herunder:

1) bynavnet eller anden identitetsbetegnelse for fyret

2) fyrets type og lysstyrken målt i tusinder candela

3) signalets karakteristika

4) driftstid og

5) bemærkninger.

ENR 5. NAVIGATIONSADVARSLER

ENR 5.1 Forbudte områder, restriktionsområder og fareområder

Beskrivelse, eventuelt suppleret med en grafisk afbildning af forbudte områder, restriktionsområder og fareområder samt oplysninger om deres etablering og aktivering, herunder:

1) identifikation, betegnelse og geografiske koordinater for de laterale grænser i grader, minutter og sekunder, hvis det er beliggende inden for, og i grader og minutter, hvis det er beliggende uden for kontrolområde-/kontrolzonegrænser

2) øvre og nedre grænser og

3) bemærkninger, herunder tidspunkt, hvor aktivitet forekommer.

Typen af restriktion eller arten af faren og risikoen for interception i tilfælde af indtrængen skal angives i kolonnen til bemærkninger.

ENR 5.2 Militære øvelses- og træningsområder og luftforsvarsidentifikationszoner (ADIZ)

Beskrivelse, eventuelt suppleret med en grafisk afbildning af etablerede militære træningsområder og militære øvelser, der finder sted med regelmæssige mellemrum, og den etablerede luftforsvarsidentifikationszone (ADIZ), herunder:

1) geografiske koordinater for de laterale grænser i grader, minutter og sekunder, hvis det er beliggende inden for, og i grader og minutter, hvis det er beliggende uden for kontrolområde-/kontrolzonegrænser

2) øvre og nedre grænser samt systemet og kommunikationsmidler til brug for meddelelser om aktivering tillige med oplysninger af relevans for civile flyvn